text:
बड़ा अद्भुत खेला हो रहल बा
क्रिकेट के खेल के पइसा के खेल में बदलला का बाद अब बीसीसीआई के पासा उलटा पड़ल शुरु हो गइल बा. ललित मोदी थरुर विवाद में थरुर के विदाई के बाद से ललित मोदी के हटावे खातिर बीसीसीआई में जोड़तोड़ शुरु हो गइल बा. सरकारो नजर टेढ़ कर लिहले बिया. बीसीसीआई के आर्थिक साम्राज्य के आकार घटावे के कोशिश हो रहल बा. आयकर विभाग के नींद टूटल बा आ ऊ चाहत बा कि बीसीसीआई के व्यापारिक वाणिज्यिक संस्था मान के टैक्स लगावल जाव. वइसे अतना त तय बा कि बात निकलल बा त दूर तलक जाई.
बेदर्द डाक्टरन का चलते एगो लड़की के मौत
पटना मेडिकल कालेज में लीवर फेल्योर से पीड़ित एगो लड़की के परिजन दवाई आ बेहतर इलाज के माँग का कर दिहलें कि डाक्टर लोग आपन पावर देखा दिहल. ओह लड़की के पन्द्रह दिन के दवाई लिख के अस्पताल से जाये के कह दिहल गइल. परिजन लाख कहत रह गइलें बाकिर बेदर्द डाक्टरन के कवनो दया ना आइल आ ओकरा जाहीं के पड़ल. बाहर गइला का पाँचवे दिन ओकर मौत हो गइल. मरीज एगो पद्मश्री डाक्टर साहब का वार्ड में भरती रहुवे. शायद अब ऊ अपना के पद्मविभूषण के हकदार बतइहें
नीतीश शुरु कइलें ब्लागिंग
नीतीशस्पीक्स.ब्लागस्पाट.कॉम नाम से एगो ब्लाग शुरु भइल बा जवना में नीतीश कुमार आपन बात कहीहें आ लोग से सीधा संवाद बनावे के कोशिश करीहें. पहिलका ब्लाग जवन प्रकाशित भइल बा तवन त सरकारी प्रचार लेखा लागत बा. कवनो राजनेता के मनोभाव लेखा ना. फोटो वगैरह जवन लागल बा ओकरो से इहे लागत बा कि उनकर कवनो सरकारी विभाग एह काम के अनौपचारिक रुप से देख रहल बा. ना त अतना फोटो लगवला के जरुरत ना रहे.
मनु शर्मा के सुप्रीम कोर्ट से राहत ना मिलल
सुप्रीमो कोर्ट मनले बा कि मनु शर्मा जेसिका लाल के हत्या कइले रहे आ ओकरा के कवनो राहत ना मिले के चाहीं. कोर्ट कहले बा कि मनु के अदालत में जवन व्यवहार रहल तवने ओकरा के अपराधी जतावे खातिर पर्याप्त बा. मनु शर्मा गवाह पलटला का चलते निचला अदालत से बरी हो गइल रहे बाकिर दिल्ली हाईकोर्ट ओकरा के मुजरिम करार दिहलस आ उमिर कैद के सजा सुनवलस. ओकरा बाद ऊ सुप्रीम कोर्ट चल गइल रहे बाकिर ओहिजो से ओकरा कवनो राहत ना मिल पावल. एह तरह के फैसला से आम आदमी के मन में भरोसा जागेला कि ओकरो न्याय मिल सकेला.
पीएचडी कइल आसान ना रही
यूजीसी के नयका मापदण्ड लागू होखला का बाद पीएचडी भा एम फिल में एडमिशन ओतना आसान ना रह जाई. तरह तरह के बंदिश लगा दिहल गइल बा जवना में से एगो इहो बा कि एडमिशन खातिर टेस्ट देबे के पड़ी आ एगो सुपरवाइजर का तहत कबो आठ गो से बेसी शोधार्थी ना रह सकस. विश्वविद्यालय के इहो बतावे के पड़ी कि कतना सीट बा एह खातिर. अबहीं सब कुछ गुपचुप होखत आवत रहल ह. जेकर जान पहिचान पहुँच रहत रहे से त काम बना लेत रहे बाकी लोग टापत रह जात रहे.
सोमार से बहत पुरवईया से आदमी के राहत
देह लहकावत गरमी से राहत देत सोमार का साँझ से पुरवईया बहे लागल बा जवना चलते तापमान में गिरावट आइल बा आ आदमी के कुछ सुकून मिलल बा. अलगा बाति बा कि अधिकतम तापमान अबहियो ४३ डिग्री से ऊपर चलत बा.
केन्द्र अपना से करी ना राज्य करे त दीही ना
केन्द्र के सहायता बाला बिहार के सड़कन के खराब हालात खातिर नीतीश कुमार केन्द्र पर तोहमत लगवले बाड़े. कहले बाड़े कि जवना सड़क पर केन्द्रीय एजेन्सी के काम करे के बा ओहिजा काम होखत नइखे आ जहवाँ राज्य सरकार के एजेन्सी काम करत बिया ओहिजा भुगतान नइखे देत केन्द्र. जवन सड़क राज्य सरकार अपना योजना से अपने बनवावेले ओह सड़कन के रख रखाव ठीक बा.
उगिलत आन्हर निगलत कोढ़ी
भाजपा के बुझात नइखे कि २७ अप्रैल के भारत बन्द के समर्थन करो कि चुप लगा जाव. २१ अप्रैल के भाजपा महँगाई का मुद्दा पर दिल्ली में प्रदर्शन करे जा रहल बिया त गैर संप्रग गैर राजग दल २७ अप्रैल के भारत बन्द के आह्वान कइले बाड़े. बात चूंकि जनता से जुड़ल महँगाई के मुद्दा से बा से भाजपा के एगो बड़हन हिस्सा चाहत बा कि बन्द के समर्थन कइल जाव. बाकिर कुछ लोग नइखे चाहत कि सड़क पर लालझंडा वालन का साथ दिखाई पड़ल जाव.
यूलिप विवाद से टूटल शेयर बाजार उठे के नाम नइखे लेत
पिछला हफ्ता के पाँचो बाजारी दिने गिरावट के रुख लिहले शेयर बाजार सोमारो के ना सम्हरल आ गिरते चल गइल. अब तकनीकि सुधार के समय आ गइल बा त हो सकेला कि आजु भा काल्हु बाजार कुछ उठ जाव. बाकिर शेयर बाजार का रुख का बारे में कहल आ उड़त चिरई के हरदी लगावल एके बरोबर होला.
आखिरी मैच में कोलकाता नाइट राइडर्स के जीत
आईपीएल में कबो सेमीफाइनल के मुँह ना देख पावे वाला कोलकाता नाइट राइडर्स अबकियो सेमीफाइनल में ना चहुँप सकल. बस अतने संतोष बा ओकरा कि पहिला बेर मुंबई इण्डियन्स के हरवलस आ उहो अतना नौ विकेट से. कोलकाता नाइट राइडर्स के एह जीत का बादो कवनो फायदा ना भइल काहे कि ओकर रन औसत बहुते खराव रहल.


c: text/html

text:
फिलिमन में अक्सरहाँ सुने के मिलेला कि फलां हीरो रोमांटिक लागेला, फलनवा एक्शन करे में माहिर हउवें, चिलनवा निगेटिव रोल बढ़िया करेला, वगैरह वगैरह. बाकिर विक्रांत सिंह एगो अइसन हीरो हउवन जिनका के कवनो रोल में फिट कइल जा सकेला. अब चाहे ऊ “दुल्हा अलबेला” के रोमांटिक हीरो होखो भा मुन्ना बजरंगी के एक्शन हीरो, भा कुरुक्षेत्र के बागी तेवर बाला, भा गुण्डई राज के हैंडसम इंसपेक्टर होखो, विक्रांत हर रोल में फिट साबित भइल बाड़न. अब श्रीमती चन्द्रावती प्रोडक्शन्स के बैनर में आ जगदीश शर्मा के निर्देशन में बनल फिल्म “कर्तव्य” में विक्रांत एगो निगेटिव किरदार में बाड़न. एह फिल्म में विक्रांत के अदाकारी देखे वाला सभे इहे कहत बा कि हर रोल में फिट बाड़न विक्रांत.
(स्रोत – प्रशान्त निशान्त)

robotstxt: allowed

filter: keep


text:
भोजपुरी गायक आ अभिनेता मनोज तिवारी के जालंधर अइसन भावल कि ऊ बेर बेर एहिजा आवे के इच्छा जाहिर कर दिहलन. कहलन कि ढेर दिन से पंजाब के धरती पर आवे के तमन्ना रहुवे. पंजाब त पहिलहू अइले बाकिर जालंधर के ई पहिला अनुभव बावे.
श्रीरामनवमी शोभायात्रा में शामिल होखे आइल मनोज तिवारी जालंधर के लोग से मिलल प्यार आ प्रशंसा से अभिभूत बाड़े. ऊ श्री देवी तालाब मंदिर प्रबंधक कमेटी के प्रधान शीतल विज के आभार जतवले आ कहले कि जबे मौका मिली जालंधर आवल चहीहें.
बिग बास के चरचा चलल त कहले कि एह रियलिटी शो से उनुका अपना करियर में बढ़िया रिस्पांस मिलल. एगो नया दिशा मिलल जिनिगी खातिर त लोग के नेहो छोह भरपूर मिलल.
(शशिकांत सिंह के रपट से)


text:
बिहार मुक्त विद्यालीय शिक्षण और परीक्षा बोर्ड
कवनो कारण से पढ़ाई ना कर सकल भा पूरा ना कर सकल लोग खातिर बिहार सरकार एगो नया बोर्ड बनवले बिया “बिहार मुक्त विद्यालीय शिक्षण और परीक्षा बोर्ड” जवना में मुक्त आ दुरस्थ प्रणाली से शिक्षण आ परीक्षा करावल जाई. एह बोर्ड में प्राथमिक शिक्षक प्रशिक्षण, माध्यमिक, उच्चतर माध्यमिक आ स्नातक डिग्री से पहिले तक के पढ़ाई पूरा करे के इन्तजाम रही. एह बोर्ड से मिलल प्रमाणपत्र बाकी स्कूल बोर्ड के बराबर मानल जाई. एह बोर्ड में प्रवेश लिहल शुरू कर दिहल गइल बा. एह बोर्ड से जुड़ल जानकारी ओकरा वेबसाइट पर दिहल गइल बा.


text:
सिनेमा का दुनिया में जबले कवनो कलाकार के कवनो फिलिम रिलीज ना हो जाव तबले ओकरा ला आपन पहिचान बनावल बहुते मुश्किल होला. बाकिर एकर अपवाद बाड़ें हरफनमौला अभिनेता सलीम अंसारी जिनका अभिनय प्रतिभा में चोटी के दू गो दिग्गज अभिनेता आ अपना ज़माना के सुपर स्टार रहल रजनीकांत अउर मिथुन चक्रवर्ती के सगरी खूबी नज़र आवत बा, फिलिम के शूटिंग आ एडिटिंग घरी जे ही उनकर अभिनय देखल सबही इहे कहल कि “सलीम में दुनु सुपर स्टारन के फेंट एके चेहरा में मिल गइल बा सिनेमा भोजपुरी के!*
जाने जोग बा कि जल्दिए रिलीज होखे जात फिलिम “इंतजार करब कयामत से कयामत तक” में सलीम अंसारी केद्रीय भूमिका निभवले बाड़न आ उनकर नायिका बाड़ी धक धक ड्रीम गर्ल माधुरी मिश्रा. ई फिलिम अबहीं तकले के सबले बड़ बजट वाली फिलिम बतावल जात बिया जवना के भोजपुरी समाज के नवहियन ला बनावल गइल बा.
(अपना न्यूज़)


text:
भोजपुरी फ़िल्म निर्माण आ फाइनेन्स में अगुआ कंपनी सी पी आई मूवीज के सर्वेसर्वा सुजीत तिवारी के कहना बा कि हाल का कुछेक बरीसन में भोजपुरी फिलिमन के खराब हालत ला भोजपुरी सिनेमा से जुड़ले लोग जिम्मेदार बा. आ एह हालात में सुधार तबहिए हो पाई जन जनता के जगावल जाई.
सात फरवरी के रिलीज़ होखे वाला फिलिम “प्रतिज्ञा २” के उदाहरण देत सुजीत तिवारी कहलन कि एह फिलिम के जानकारी देबे ला उ बड़हन हि्दी फिलिम, “धूम ३” अउर “जय हो”, के सहारा लिहलन आ एह फिलिमन का साथे अपना फिलिम के ट्रेलर जारी कइलन. एकरे नतीजा ह कि आजु बिहार के सिनेमा हॉल मालिकन में एह फिलिम के जबर्दस्त क्रेज़ बन गइल बा आ उ बढ़िया दाम देबे ला तइयार बाड़े.
सुजीत तिवारी कहलन कि पब्लिसिटी कवनो फिलिम के सफलता ला अहम होला बाकिर भोजपुरी फिलिम निर्माता एह बात प धेयान ना देसु. दुख होला कि फिलिम रिलीजो हो जाले आ देखेवालन के पतो ना लागे. कहलन कि भोजपुरी निर्माता निर्देशकन के चाहीं कि हर ओह माध्यम के इस्तेमाल करसु जवना से दर्थकन ले फिलिम के बारे मे जानकारी दीहल जा सके. फिल्मो के बारे में पता चले. जहाँ ले मेहरारूवन के भोजपुरी फिलिमन से अलगाव के सवाल बा त ओकरा ला फूहड़ फिलिम जिम्मेदार बाड़ी सँ जवन भोजपुरी सिनेमा के बदनाम क दिहली सँ. कुछ सड़ल मछरियन का चलते पूरा तालाब गंदा लागे लागल बा. एहसे बढ़िया फिलिम बनावे वाला निर्माता निर्देशकन के चाहीं कि जनता के जगावसु आ अपना फिलिमन के बढ़िया होखे के जानकारी देसु.
(उदय भगत)


text:
टूटत बा बिश्वास के धग्गा, बहुते जल्दी टूटत बा.
गैर लोगवा आपन होता, आपन लोगवा छूटत बा.
जरत बा रिश्ता के दिया अब मतलब का तेल से,
गरज न होखे पूरा त लोग बात-बात में रुठतबा.
घर के बात बतावल जाता दोसरा गावं के लोगसे,
तीसरा क चक्कर में पड़ के दोसरा के घर फूटत बा.
मत पूछी त बढ़िया होई, अब हमदर्दी के बात जी,
शादी अउर सराधे में अब हित नात भी जुटत बा.
केतना घर के चूल्हा चौका बिना जरले सूत जाला.,
कही पे लोगवा भोग-बिलास में लाखों रुपया छिटत बा.
कहे के लोग त आपन बा पर मन सेबा पराया जी ,
एह कलयुग में बाप के हाथे, बेटी के इज्जत लूटत बा.


text:
सिनेमा भोजपुरी के डांसिंग क्वीन सीमा सिंह रिकार्ड पर रिकार्ड बनवले जात बाड़ी. अब ऊ पहिला डांसिंग डॉल बने जात बाड़ी जेकर कवनो फिलिम में एगो दू ना बलुक पूरा छह गो आयटम नंबर शामिल रही.
जी हँ! सीमा सिंह के आवेवाली फिलिम ‘लड़ब मरते दम तक’ में पूरा छह गो आयटम नम्बर बा. कहीं त सीमा सिंह सिक्सर मरले बाड़ी. इहे ना, एह फिलिम में पुलिस इंसपेक्टर बनल सीमा सिंह बदमाशन के छठी के दूध याद करावतो नजर अइहेंॆ
दुर्गा फिल्म्स प्रोडक्शन के बैनर तले बनत फिलिम ‘लड़ब मरते दम तक’ के निर्माता संजय कुमार मिश्रा, निर्देशक जीत चटर्जी, आ प्रस्तुतकर्ता सुनीला मिश्रा हई. फिलिम में इन्स्पेक्टर के अहम किरदार निभावत अभिनेत्री सीमा सिंह के कहना बा कि उनकर पापा उनुका के इन्स्पेक्टर देखल चाहत रहले से रियल लाइफ में त इन्स्पेक्टर ना बन पवली अब रीले लाइफ इन्स्पेक्टर बन के पापा के सपना पूरा दिहली.
(शशिकांत सिंह, रंजन सिन्हा)


text:
भोजपुरिया दर्शकन के दिल के धड़कन आ सिनेमा भोजपुरी के रानी रानी चटर्जी के सगरी सराहल जात बा. ई सराहना होखत बा हालिया रिलीज फिल्म ‘‘ज्वालामण्डी’’ रानी के शानदार अदाकारी ला. फिल्म में रानी एगो अइसन लड़िकी के किरदार कइले बाड़ी जेकरा के ओकर मामा एगो कोठा पर बेच देत बा, फेर ओकर प्रेमी कवना तरह ओकरा के कोठा से बचावत बा इहे एह फिल्म में देखावल गइल बा.
रानी चटर्जी के नायक बाड़ें बड़का स्टार रविकिशन. रानी चटर्जी एह फिल्म के सफलता से बहुते खुश बाड़ी आ एकर श्रेय निर्देशक जगदीश शर्मा आ निर्माता राजू सिंह के देत बाड़ी.
(प्रशांत निशांत के रपट)


text:
भोजपुरी फिलिम “प्यार होके रही” के अपार सफलता के बाद अब मनोज आर0 पाण्डेय के अगिला प्रेम कहानी वाला फिलिम होई ‘राजा हिन्दुस्तानी’, एह फिलिम के बनावे के घोषणा एडीआरएस एन्टरटेन्मेंट के प्रवीण कुमार कर चुकल बाड़।
प्रवीण कुमार के अनुसार उ मनोज आर0 पाण्डेय अउरी मोनालिसा के हिट जोड़ी वाली फिलिम ‘प्यार होके रही’ के सफलता के बाद ई निर्णय लेहले हउवन कि आपन अगिला फिलिम ‘राजा हिन्दुस्तानी’ में भी एही हिट जोड़ी के रखिहन, मनोज आर0 पाण्डेय बतावत बाड़न कि सच्चा प्यार के सच्ची कहानी ‘राजा हिन्दुस्तानी’ हऽ।
फिलिम में एगो जबरदस्त संवाद भी समाहित कईल गईल बा कि ‘नफरत के बदला में…देनी प्यार के निशानी, बिहार के लईका हई हम…नाम हऽ राजा हिन्दुस्तानी’. फिलिम के निर्माता प्रवीण कुमार बाड़न जबकि लेखन आ निर्देशन के बागडोर महमूद आलम संभाल रहल बाड़ें. गीत जाहिद अख्तर आ संगीत राजेश गुप्ता के बा. जबकि मुख्य किरदार में मनोज आर0 पाण्डेय अउरी मोनालिसा बाड़ी. बाकी के कलाकारन के चयन के काम हो रहल बा।


text:
उत्तर प्रदेश के एसटीएफ अंडरवर्ल्ड सरगना राजा बानांजा उर्फ राजा शेट्टी गिरोह के एगो शूटर के शुक का दिने लखनऊ में गिरफ्तार कर लिहलसि.
ताज नगरी आगरा के डा. निधि माहेश्वरी के शुक का दिने उत्कृष्ट उद्यमिता खातिर राष्ट्रीय पुरस्कार 2010 से दिल्ली के विज्ञान भवन में आयोजित एगो समारोह में राष्ट्रपति प्रतिभा पाटील का मौजूदगी में सम्मानित कइल गइल.
उत्तर प्रदेश के मेरठ शहर में राज्य परिवहन निगम का बस से कचरा के एगो लड़िका के मौत हो गइल जवना का बाद लोग कई गाड़ियन पर पथराव कइल आ पुलिस भीड़ भगावे खातिर लाठी चलवलसि.
उत्तर प्रदेश के सीतापुर जिला में नौंवी क्लास के तीन गो छात्र मिलके अपने साथी के गरदन दबा के जान लिहले आ बाद में लाश पोखरा में फेंक दिहले. पुलिस तीनों आरोपियन के पकड़ लिहले बिया. पुलिस के मुताबिक कमलापुर थाना क्षेत्र के सरैया गांव में 13 साल के छात्र अतुल सूर्य इंटर कॉलेज में पढ़त रहे. ओकर तीनो दोस्तन का साथे कुछ झगड़ा हो गइल जवना का बाद ऊ तीनो मिल के 27 अगस्त के गांवही के लगे अतुल के गरदन दबा के ओकर हत्या कर दिहले सँ आ फेर लाश पोखरा में फेंक दिहले सँ. बाद में अतुल के परिजन ओकरा गायब होखे के सनहा दर्ज करवले. घटना के दू दिन बाद जब पोखरा से अतुल के उतराइल लाश बरामद भइल त पोस्टमार्टम रिपोर्ट में गरदन दबाके हत्या करे के बाति सामने आइल. कमलापुर थाना प्रभारी अनिल सिंह बतवले कि, “रिपोर्ट में हत्या के बात सामने अइला पर तीनों साथियन के हिरासत में लेके कड़ाई से पूछताछ कइल गइल काहेकि इहे तीनो ओकरा साथ आखिरी बेर देखल गइल रहले. पूछताछ में तीनों आपन दोष सकार लिहले सँ.” (इंडो-एशियन न्यूज सर्विस)
यूपी में अम्बेडकर नगर के मुख्य न्यायिक दंडाधिकारी (सीजेएम) के एगो आदमी जान से मारे के धमकी दिहले बा. सीजेएम एगो मुकदमा में ओकरा खिलाफ फैसला दिहले रहले.
लखनऊ में भारतीय शास्त्रीय संगीत के शिक्षा देबे वाला संस्थान भातखंडे संगीत विश्वविद्यालय अपना 85 साल का इतिहास में पहिला बेर भारतीय सेना के बैंड (आर्मी बैंड) के शास्त्रीय संगीत सिखावत बा.


text:
भोजपुरी सिनेमा के उज्ज्वल भविष्य अउर सुनहरा दौर के चकाचौंध से खिंचाइल नेपाल आ मिथिलांचल के सुपर स्टार “संतोष राज” सिनेमा भोजपुरी में “बदले की आग” फिलिम से शुरूआत कइले बाड़न.
.
संतोष राज एहसे पहिले अनेके नेपाली आ मैथिली फिलिमन मे बतौर नायक दर्शकन के दिलोदिमाग में घर बना चुकल बाड़े, अब “मिथिला मल्टी मीडिया फिल्म्स प्रा० लि० (नेपाल)” के बैनर तले बने जात भोजपुरी फ़िल्म “बदले की आग” से संतोष भोजपुरी सिनेमा का परदा पर अपना अभिनय के कमाल देखावे आइल बाड़न. एक्शन, रोमांस आ पारिवारिक ड्रामा वाली एह फिल्म के स्टार्ट टू फिनिश शूटिंग नेपाल में करावल जाई. फिल्म के सगरी गीत रिकार्ड हो चुकल बाड़ी सँ. गायकन में उदित नारायण, पामेला जैन, कल्पना, रेखा राव, इंदु सोनाली, मनोज मिश्रा, सुनील छैला बिहारी, मीनू अरोड़ा, मोहन राठौर, प्रियंका सिंह अउर राजेश पायल ‘राई’ (नेपाल के सुपर स्टार गायक) शामिल बाड़े.
निर्माता अशोक सिन्हा, निर्देशक मनोज श्रीपति झा, प्रस्तुतकर्ता कलीम मंसूर आ विद्यालाल साहनी, गीतकार विनय बिहारी, राजेश मिश्रा अउर अशोक सिन्हा, संगीतकार छोटे बाबा, कैमरा मैन रविन्द्र बराल, नृत्य निर्देशक दिनेश ठाकुर आ साईमन, मारधाड़ निर्देशक रोशन हउवें
मुख्य कलाकारन में संतोष राज, मोनालिसा, राजाबाबू, बालेश्वर सिंह, धर्मेन्द्र सिंह, राकेश रौनक, विनीता अउर संजय पाण्डेय क नाम बा.
(अपना न्यूज के रपट)


text:
बिहार के खबर
(शनिचर, 5 नवंबर)
- मधुबनी के लौकहा विधानसभा सीट के उपचुनाव के अधिसूचना शनिचर का दिने जारी कर दिहल गइल. वोट तीस नवम्बर के डालल जाई.
- जमुई में अगवा भइल 15 बंधकन के नक्सली छोड़ दिहले. एह में बारह गो मजदूर रहले.
- केन्द्र सरकार बिहार में नक्सलियन से मुकाबला करे खातिर हर संभव सहायता के भरोसा दिहलसि.
- विश्वविद्यालयन के रिटायर्ड कर्मचारियन के बकाया भुगतान करे खातिर नौ नवम्बर से शिविर लगावल जाई.
- सारण आ तिरहुत प्रमण्डल के अढ़ाई हजार कारोबारियन पर टॉल टैक्स ना दिहला का आरोप में कड़ा कार्रवाई करे के बाति वाणिज्य कर आयुक्त शनिचर का दिने कहले.


text:
कवनो फिल्म के निर्माण में निर्माता, निर्देशक, नायक, नायिका, खलनायक अउर टेक्नीशियन समेत पूरी टीम के अलावा सबले अहम भूमिका लेखक के होले काहे कि फिल्म कहानी आ स्क्रिप्टे पर बनावल जाले. आ एह ज़िम्मेदारी के निबाह रचनाकार आ संवाद लेखक मनोज पाण्डेय बाखूबी करत बाड़ें. अनेके हिंदी फिलिमन के सफल लेखक रहल मनोज पाण्डेय अब भोजपुरीओ सिनेमा में कथा-पटकथा आ संवाद लिखे में लाग गइल बाड़ें. मनोज पाण्डेय कहेलें कि उनका ला कामे खास ह रुपिया पइसा ना. कहलन कि ठीक बा कि धन जीविका के साधन होला बाकिर पहिचान काम से बनेला.
भोजपुरी में मनोज पाण्डेय के लिखल पहिला फिलिम रहल रवि किशन अभिनीत ‘धमाल कईलऽ राजा’. हैदर काज़मी अभिनीत बहुचर्चित फिल्म ‘कालिया’ के संवाद लिखलें. अब ले को उन्होंने लिखा है, जो शीघ्र ही प्रदर्शित होने वाली है. अब ले मनोज पाण्डेय ‘मर्द ताँगे वाला’, ‘लाल दुपट्टा वाली’, ‘बेनाम बादशाह’, ‘दीवानगी’ आ ‘घमासान’ वगैरह फिलिमन के लिखे के काम कर चुकल बाड़ें.
एकरा अलावे हिंदी फिल्म खोटे सिक्के, दुल्हिन, डेंजरस फ्लावर, तेरी मेरी लव स्टोरी, जाना तूने जाना नहीं वगैरह के कथा-पटकथा आ संवाद लिखले बाड़न मनोज पाण्डेय.
(अपना न्यूज के रपट)


text:
बिहार विधानसभा के चुनाव अबहीं टटका मुद्दा बा बाकिर घूमा फिरा के ई मुद्दा हमेशा बनल रहेला कि पत्रकार के राय कवना गोल के बा. कहे खातिर त सगरी पत्रकार हमेशा तटस्थता आ ईमानदारी के चोला भा बुरका पहिरले रहेलें बाकिर तनिका धियान दे दीं त ओह चोला भा बुरका का पाछा झलकत उनकर असली चेहरो लउक जाई. ईमानदारी के हाल त ई बा कि अधिकतर स्थानीय पत्रकारन के लोग ब्लैकमेलर जइसन बुझेला. हमेशा ओकरा से डेराइल सहमल रहेला कि पता ना कब कवन बात ऊ अपना मीडिया में केकरा खिलाफ लिख पड़ दी. एहसे ऊपर उठीं त देखब कि करीब करीब सगरी बड़का चैनल के एंकर मोदी भंजक लउकेलें. ओह लोग के हमेशा कोशिश रहेला कि कवनो बात, कवनो खबर के घुमा फिरा के मोदी का खिलाफ इस्तेमाल क लीहल जाव.
अब आगे बढ़े से पहिले हम रउरा सभ के बता दीहल जरूरी समुझत बानी कि हम बचपन से संघी हईं आ भाजपा से सहानुभूति राखीले. संघ के शाखा में गइला युग से अधिका हो गइल बाकिर संघ के विचार से निष्ठा जवन एक बेर बन गइल तवन आजु ले बनल बा. बाकिर का ई सगरी पत्रकारन ला जरूरी ना होखे के चाहीं कि ऊ खुलेआम बतावसु कि ऊ कवना राजनीतिक गोल के तरफदारी करेलें भा कवना गोल के सदस्य हउवें.
ढेर दिन ना भइल जब एगो मीडिया एंकर खुलेआम अपना प्रोग्राम में आआपा के समर्कथन कइल करसु आ बाद में बाकायदा ओकरा में शामिल हो गइलन. बाकिर जब ले उनुका के चैनल से निकाल बाहर ना कइल गइल तबले ऊ अपना के निष्पक्ष पत्रकारिता के झंडाबरदार बतावे से बाज ना आवत रहसु. नाम बतावल जरुरी नइखे बाकिर हम आशुतोष के बात करत बानी. अइसने एगो बहुते क्रांतिकारी पत्रकार आ चैनल एंकर हउवन पुण्य प्रसुन बाजपेयी जे लाख बेइज्जति भइला का बादो आजु ले आपन राजनीतिक विचारधारा के खुलासा नइखन कइले. अब अइसन पत्रकारन के एंकर कइल प्रोग्राम कतना ईमानदार होखी से सभे जानत बा.
केकर केकर लीहिं नाम, कमरी ओढ़ले सगरी गाँव. पिछला सरकार का बेरा ले मीडिया के लोग के हरामखोरी के भरपूर मौका मिलत रहुवे. सरकारी खरचा पर देश विदेश घूमे के मौको मिल जात रहुवे आ ऊ लोग आजु ले अपना मलकिनी के चरण वंदना करत चारण बनल बाड़ें. एह पत्रकारन के बेंवत नइखे जे ई राहुल गाँधी भा सोनिया गाँधी से सवाल कर सकसु. एक तरह से देखीं त लाख दुर्गुण होखला का बावजूद एह लोगन में स्वामिनभक्ति के गुण अतना बा कि कुकुरो लजा जइहें.
बिहार विधानसभा चुनाव का मौका पर फेरू एह बिकाऊ आ भाँड़ मीडिया के नौटंकी खुलेआम चालू बा बाकिर कवनो पत्रकार में अतना ईमानदारी नइखे जे ऊ पहिले बता देव कि ओकर सहानुभूति कवना गोल भा गठबन्हन से बा. हमरा समुझ से हर पत्रकार आ चैनल एंकर खातिर जरूरी होखे के चाहीं कि हर प्रोग्राम से पहिले ओकर राजनीतिक विचारधारा खुलेआम बता देसु. साथ ही इहो जरूरी होखे के चाहीं कि चैनल भा अखबार छोड़ला का बाद तीन बरीस ले एह लोग के कवनो सरकारी पद सकारे भा चुनाव लड़े के मौका मत दीहल जाव. जइसे न्यायपालिका के शुचिता बनावल राखे खातिर व्यवस्था कइल जाला वइसहीं पत्रकारिता के शुचिता बनवले राखे खातिर पत्रकारो लोग पर समुचित लगाम लगावे के व्यवस्था होखे के चाहीं.
– ओम प्रकाश सिंह


text:
पैंतालिस हजार सिपाहियन के बहाली होखी
बिहार विधानसभा में गृहमंत्रालय के अनुदान मांग पर चरचा का दौरान मंत्री विजय कुमार चौधरी बतवले कि सरकार पैंतालिस हजार सिपाहियन के बहाली करी. कहलन कि एनडीए शासन में कानून के राज बहाल भइल बा आ लोग अमनचैन से बा. उनकर कहना रहे कि पिछला चुनाव में मिलल जीत के पूरा श्रेय गृह विभाग के जात बा जेकरा चलते राज्य में कानून के शासन बहाल भइल. राजद नेता अब्दुल बारी सिद्दिकी के कहना रहे कि सरकार बार बार कानून व्यवस्था के दुहाई देके जनता के भरमावत बिया. सिद्दिकी आरोप लगवलन कि राज्य में अपहरण फिरौती बदस्तूर जारी बा आ अपराध में बढ़ोतरी भइल बा. राजदे के राघवेन्द्र प्रताप सिंह के कहना रहे कि अपराधी त अतना मनबढ़ हो गइल बाड़े कि मंत्रीओ से रंगदारी माँगत बाड़े सँ.


text:
राजेन्द्र बाबू का पत्र- पत्नी के नाम -साभार- पुन्य स्मरण- समर्पण- उनके जन्म दिन पर- तेरा तुझको सौंपत, क्या लागे है मोय?एक बार फिर से अपने ही इसी ब्लॉग से।
इस पत्र से पता चलता है कि तब के नेता देश के लिए कितने प्रतिबद्ध रहते थे। घर-परिवार , पैसे उनके लिए बाद की बातें होती थी। मूल भोजपुएरी में लिखा पत्र यहाँ प्रस्तुत है-
आशीरबाद,
आजकल हमनी का अच्छी तरह से बानी। उहाँ के खैर सलाह चाहीं, जे खुसी रहे। आगे एह तरह के हाल ना मिलला, एह से तबीयत अंदेसा में बातें। आगे फिर। पहले कुछ अपना मन के हाल खुलकर लीखे के चाहत बानीं। चाहीं कि तू मन दे के पढी के एह पर खूब बिचार करिह' और हमारा पास जवाब लिखिह''। सब केहू जाने ला कि हम बहुत पढली, बहुत नाम भेल, एह से हम बहुत पैसा कमाएब। से केहू के इहे उमेद रहेला कि हमार पढ़ल-लिखल सब रुपया कमाय वास्ते बातें। तोहार का मन हवे से लीखिह्तू हमारा के सिरिफ रुपया कमाए वास्ते चाहेलू और कुनीओ काम वास्ते? लड़कपन से हमार मन रुपया कमाय से फिरि गेल बाटे और जब हमार पढे मे नाम भेलत' हम कबहीं ना उमेद कैनीं कि इ सब पैसा कमाए वास्ते होत बाटे। एही से हम अब ऐसन बात तोहरा से पूछत बानी कि जे हम रुपया ना कमाईं, त' तू गरीबी से हमारा साथ गुजर कर लेबू ना? हमार- तोहार सम्बन्ध जिनगी भर वास्ते बातें। जे हम रुपया कमाईं तबो तू हमारे साथ रहबू, ना कमाईं, तबो तू हमारे साथ रहबू। बाक़ी हमरा ई पूछे के हवे कि जो ना हम रुपया कमाईं त' तोहरा कवनो तरह के तकलीफ होई कि नाहीं। हमार तबीयत रुपया कमाए से फ़िर गेल बातें। हम रुपया कमाए के नैखीं चाहत। तोहरा से एह बात के पूछत बानीं, कि ई बात तोहरा कइसन लागी? जो हम ना कमैब त' हमारा साथ गरीब का नाही रहे के होई- गरीबी खाना, गरीबी पहिनना, गरीब मन कर के रहे के होई। हम अपना मन मी सोचले बानीं कि हमारा कवनो तकलीफ ना होई। बाक़ी तोहरो मन के हाल जान लेवे के चाहीं। हमारा पूरा विश्वास बातें कि हमार इस्त्री सीताजी का नाही जवना हाल मे हम रहब, ओही हल में रहिहें- दुःख में, सुख में- हमारा साथ ही रहला के आपण धरम, आपण सुख, आपण खुसी जनिःहें । एह दुनिया में रुपया के लालच में लोग मराल जात बाते, जे गरीब बाटे सेहू मरत बाटे, जे धनी बाटे, सेहू मारत बाटे- फेर काहे के तकलीफ उठावे। जेकरा सबूर बाटे, से ही सुख से दिन काटत बाटे। सुख-दुःख केहू का रुपया कमैले और ना कमैले ना होला। करम में जे लिखल होला, से ही सब हो ला।
अब हम लीखे के चाहत बानी कि हम जे रुपया ना कमैब त' का करब। पहीले त' हम वकालत करे के खेयाल छोड़ देब, इमातेहान ना देब, वकालत ना करब, हम देस का काम करे में सब समय लगाइब। देस वास्ते रहना, देस वास्ते सोचना, देस वास्ते काम करना- ईहे हमार काम रही। अपना वास्ते ना सोचना, ना काम करना- पूरा साधू ऐसन रहे के। तोहरा से चाहे महतारी से चाहे और केहू से हम फरक ना रहब- घर ही रहब, बाक़ी रुपया ना कमैब। सन्यासी ना होखब, बाक़ी घरे रही के जे तरह से हो सकी, देस के सेवा करब। हम थोड़े दिन में घर आइब,त' सब बात कहब। ई चीठी और केहू से मत देखिह', बाक़ी बीचार के जवाब जहाँ तक जल्दी हो सके, लीखिह'। हम जवाब वास्ते बहुत फिकिर में रहब।
अधिक एह समय ना लीक्हब।
राजेन्द्र
आगे ई चीठी दस-बारह दीन से लीखले रहली हवे, बाक़ी भेजत ना रहली हवे। आज भेज देत बानी। हम जल्दीये घर आइब। हो सके टी' जवाब लीखिः', नाहीं टी' घर एल पर बात होई। चीठी केहू से देखिः' मत। - राजेन्द्र
पाता- राजेन्द्र प्रसाद, १८, मीरजापुर स्ट्रीट, कलकत्ता
(अब आप सोचें कि ऐसे पत्र को पाकर उनकी पत्नी के क्या विचार रहे होंगे और देश को पहला राष्ट्रपति देने में उनकी क्या भुमिका रही होगी?)


text:
आदित्यनाथ
आदित्यनाथ (जनम:अजय सिंह[1]; 5 जून 1972) जिनका के महंथ जोगी आदित्यनाथ के नाँव से जानल जाला, भारतीय राजनेता आ उत्तर प्रदेश के मुख्यमंत्री बाड़ें।[2][3] आदित्यनाथ गोरखपुर में मौजूद गोरखनाथ पीठ के महंथ (मुख्य पुजारी) बाने आ मुख्यमंत्री बने से पहिले गोरखपुर से भाजपा के लोकसभा सांसदो रहल बाने। ऊ अपना पहिले रहल सांसद महंथ अवैद्यनाथ के धार्मिक आ राजनीतिक उत्तराधिकारी हवें आ एह सीट से लगातार पाँचवीं बेर संसद में पहुँचल रहने।
आदित्यनाथ के छवि फायरब्रांड हिंदुत्ववादी नेता के हवे। ऊ हिंदू युवा वाहिनी नाँव से संगठन के स्थापना भी कइले बाने जेकरा सामुदायिक दंगा-फसाद में शामिल रहले के खबर बा।[4] आदित्यनाथ के कई ठे बयानन पर पहिले भी बिबाद हो चुकल बाटे।[5][6][7]
बिसयसूची
सुरुआती जीवन आ पढ़ाई[संपादन]
योगी आदित्यनाथ के जनम एक ठो गढ़वाली राजूपत परिवार में 5 जून 1972 के, उत्तर प्रदेश के पौड़ी गढ़वाल जिला (अब उत्तराखंड में) के पंचूड़ गाँव में भइल आ जनम नाव अजय सिंह रहल।[8][9][10] ऊ श्रीनगर, गढ़वाल में मौजूद हेमवती नंदन बहुगुणा विश्वविद्यालय से गणित बिसय में आपन ग्रेजुएशन (बीएस सी) के डिग्री लिहलें।[11][12]
1990 के आसपास अजय सिंह आपन घर त्याग दिहलें आ अजोध्या में रामजन्मभूमि आंदोलन से जुड़ गइलें जेकरे दौरान ऊ गोरखनाथ पीठ के तत्कालीन महंथ अवैद्यनाथ के परभाव में आ के उनकर चेला बन गइलें। बाद में इनके "योगी आदित्यनाथ" नाँव मिलल आ ई अवैद्यनाथ के उत्तराधिकारी घोषित भइलें। कंठी लिहले का बाद गोरखपुर में रहत आदित्यनाथ बाद में अपना मूल गाँव भी जात रहल बाने आ 1998 में उहवाँ एक ठो इस्कूल के निर्माण भी करवा चुकल बाने।[13]
राजनीति में[संपादन]
आदित्यनाथ, हिन्दुत्ववादी बिचारधारा के एक ठो खास परंपरा से आवे लें जेकर नेता उत्तर प्रदेश के महंथ दिग्विजय नाथ रहलें जे 22 दिसंबर 1949 के हिंदुत्ववादी लोग के ले के बाबरी मस्जिद पर चढ़ाई कइलेन।[4][14] दिग्विजय नाथ आ उनके चेला अवैद्यनाथ, दुनों जन हिंदू महासभा के सदस्य रहलें आ एकरे टिकट पर लोकसभा सांसद चुनल गइलेन। बाबरी मस्जिद आंदोलन के दौरान संघ परिवार आ महासभा एक साथ आ गइलीं आ 1991 में अवैद्यनाथ भाजपा से जुड़ गइलें, हालाँकि एकरे बावजूद आप कुछ स्वतंत्र अस्तित्व बरकरार रखलें। आदित्यनाथ के 1994 में महंथ अवैद्यनाथ के उत्तराधिकारी के दर्जा मिलल आ एकरे चार बरिस बाद ऊ भारतीय संसद के निचला सदन, लोकसभा खातिर चुनाव जितलें।[4]
गोरखपुर लोकसभा सीट से चुनाव जीत के संसद में पहुँचे वाला 26 बरिस के आदित्यनाथ ओह समय सभसे कम उमिर वाला सांसद रहलें आ एकरे बाद पाँच बेर लगातार एही जा से चुनाव जीत के संसद में पहुँचलें (1998, 1999, 2004, 2009 आ 2014 लोकसभा चुनावन में)।
पहिली बेर चुनाव में जीत दर्ज करे के बाद आदित्यनाथ, आपन खुद के संगठन, हिन्दू युवा वाहिनी के स्थापना कइलेन जे पूर्वांचल में एक ठो बिबादास्पद संगठन रहल बा। भाजपा से टिकट के बाँट के ले के भी आदित्यनाथ के बिबाद रहल, बाकी भाजपा एकरा के निपटा लेहलस काहें कि योगी भाजपा खातिर स्टार प्रचारक के हैसियत रखे लें।[4][15]
हाल के घटनाक्रम में, 2017 के उत्तर प्रदेश बिधान सभा चुनाव में भाजपा के भारी जीत के बाद, आदित्यनाथ के उत्तर प्रदेश के अगिला मुख्यमंत्री चुनल गइल आ ऊ आज 19 मार्च के एह पद के शपथ लिहलें।[16]
राजनीतिक बिबाद[संपादन]
साल 2005 में, आदित्यनाथ एक ठो शुद्धीकरण के मुहीम के अगुआई कइलें आ खबरन के मोताबिक अइसन एक ठो घटना में एटा में लगभग 1,800 लोग ईसाई धर्म से हिंदू धर्म में सामिल भइल।[17] ऊ कहलें कि, "हम तबतकले ना रुकब जबले यूपी आ भारत के हिंदू राष्ट्र में न बदल दीं।"[17][17][18]
जनवरी 2007 में, गोरखपुर में मोहर्रम के मौका पर हिंदू-मुस्लिम लोग में झड़प भइल आ एक ठो हिंदू जुवा के अस्पताल में भर्ती करे के पड़ल। गोरखपुर के डीएम साफ कइलें कि योगी के घटनास्थल के दौरा न करे के चाहीं काहें से कि एह से तनाव बढ़ी। सुरू में योगी राजी हो गइलें बाकी अस्पताल में युवक के मौत के बाद ऊ डीएम के आदेश ना मान के अपना समर्थकन के साथ घटना स्थल पर गइलें आ उहाँ अहिंसात्मक धरना पर बइठ गइलें; हालाँकि, उनके भड़काऊ भाषण के बाद उनके समर्थक लगहीं के एक ठो मजार फूँक दिहलें।[19][20] लोकल पुलिस कर्फ्यू लगा दिहलस जेकर आदित्यनाथ उल्लंघन कइलें आ उनके आईपीसी के धारा 151A, 146, 147, 279, 506 के तहत शांति भंग करे के आरोप में गिरफ्तार कइल गइल आ एक पाख खातिर रिमांड पर भेज दिहल गइल।[21][22] उनके गिरफ्तारी से तनाव अउरी बढ़गइल आ बंबई जाए वाले रेल गोदान एक्सप्रेस के कुछ डिब्बा फूँक दिहल गइल जेकर आरोप बिरोध प्रदर्शन करे वाला हिंदू युवा वाहिनी के लोग पर लागल।[23] एह गिरफ्तारी के अगिला दिन गोरखपुर के डीएम आ एसपी के तबादला हो गइल आ एह घटना के मुलायम सिंह सरकार पर योगी आदित्यनाथ के दबाव के के रूप में देखल गइल।[19][22][24] तनाव जल्दिये गोरखपुर में दंगा के रूप ले लिहलस आ मस्जिद, घर आ बस अउरी ट्रेन जरावल गइलीं।[17] [19] जेल से छूटले के बाद अपना कैद पर ऊ संसद में बिरोध दर्ज करवलें।[25]
मार्च 2011 में, एक ठो डाकुमेंटरी फिलिम जेकर टाइटिल रहल सैफ्रॉन वार - रैडिकलाइजेशन ऑफ हिंदुइस्म[26] आदित्यनाथ पर उत्तर प्रदेश के देहाती इलाका में विराट हिंदुस्तान रैली द्वारा धार्मिक तनाव उपजावे के आरोप लगवलस। आदित्यनाथ पर एक ठो नामालूम नेता के बयान के समय स्टेज पर मौजूद रहे के आरोप लागल जेह में ऊ भाषण देवे वाला के बयान रहे कि मुसलमान औरतन के कब्र में निकाल के उनहन के साथ बलात्कार करे के चाहीं; ई रिकार्डिंग मार्च 2015 में सोशल मीडिया पर वाइरल भइल।[27] अगस्त 2014 में कांग्रेस प्रवक्ता शहजाद पूनावाला राष्ट्रीय अल्पसंख्यक आयोग के लिखलें कि धार्मिक भावना भड़कावे के आरोप में आदित्यनाथ पर ऍफ़आईआर दर्ज होखे के चाहीं।[28]
एक ठो नामालूम तारीख़ के बीडियो जे यूट्यूब पर अगस्त 2014 में सोझा आइल, आदित्यनाथ, खबर के मोताबिक आजमगढ़ में एक ठो सभा के दौरान, बियाह से उपजल धार्मिक बिबाद पर कहत लउकलें, "अगर ऊ एक ठो हिंदू लड़की लिहें, हमनी के 100 मुसलमान लड़की लिहल जाई" आ एही बीडियो में, ऊ आगे कहलें, "अगर ऊ लोग एक ठो हिंदू मारी, 100 गो मुसलमान हमनी के" आ एकरा बाद भीड़ के आवाज में उनके आवाज दब गइल जे चिल्लाइल: "मारो"।[18][29][30]
जून 2015 में, आदित्यनाथ सूर्य नमस्कार के सपोर्ट में कहलें कि: "हमार ओह लोग से बिनम्र अनुरोध बा, जे लोग सुरुज नियर देवता में समुदायवाद देखतबा, कि ऊ लोग समुंदर में बूड़ जाय या बाकी जिनगी भर खातिर अपना के अन्हार कोठरी में बंद क ले।[31]
2015 के अंत के समय के दौरान असहिष्णुता के मुद्दा पर बात करत घरी, आदित्यनाथ भारतीय एक्टर शाहरुख़ खान के तुलना हाफिज सईद के साथै कइलें आ कहलें, "शाहरुख़ खान के ई बात इयाद रखे के चाहीं कि देस के बहुसंख्यक जनता उनके स्टार बनवले बा, आ अगर ऊ उनके फिलिम के बायकाट क दी ता उनहूँ के सड़क पर आ जाये के पड़ी। ई दुर्भाग के बाति बा कि शाह रुख खान उहे भाषा बोलत बाने जे हाफिज सईद के बा।"[32][33]
3 जनवरी 2016 के, पठानकोट हमला के एक दिन बाद योगी कहलें कि, "पठानकोट हमला एक बेर फिर ई साबित क दिहले बा कि शैतान में भी सुधार हो सके ला बाकि पाकिस्तान में ना"।[34]
आदित्यनाथ, अमेरिकी राष्ट्रपति डोनाल्ड ट्रंप के ओह आदेश के तारीफ़ कइलें जेह में सात गो मुस्लिम-मेजारिटी वाला देस से आवे वाला लोग पर प्रतिबन्ध के बात कइल गइल, आ कहलें कि भारतो के आतंकवाद से निपटे खातिर अइसन नीतिगत कदम उठावे के चाहीं।[35]
भाजपा के साथ संबंध[संपादन]
आदित्यनाथ के भाजपा के साथ एक दशक से लंबा समय से तनाव भरल रिश्ता रहल बा।[36] उत्तर प्रदेश के पूरबी भाग में आपन खुद के अलग राजनीतिक आधार होखे के कारण आदित्यनाथ पार्टी में अउरी ढेर ताकत के माँग के चलते पार्टी से अउरी बिबाद बढ़ल।[37]
22–24 दिसंबर 2006 के जोगी आदित्यनाथ गोरखपुर में तीन दिना खातिर बिसाल हिंदू महासम्मेलन कइलें, ठीक ओही समय जब भाजपा लखनऊ में अपना राष्ट्रीय कार्यकारिणी के बैठक करत रहल। साल 2007 के चुनाव में भाजपा के साथे सीट के बाँट खातिर योगी आदित्यनाथ के बिबाद भइल जब ऊ उत्तर प्रदेश के पूरबी इलाका, पूर्वांचल के 100 सीट पर आपन पसंद के उमीदवार खड़ा कइल चाहत रहलें, जेकरा से पार्टी के शीर्ष नेतृत्व इनकार क दिहलस। बाद में समझौता भइल आ इनके आठ गो उमेदवार लोग के टिकट मिलल।[38]
मार्च 2010 में, आदित्यनाथ कुछ अइसन भाजपा सांसद लोग में रहलें जे लोग महिला आरक्षण बिधेयक पर पार्टी के विप (whip) के उल्लंघन में बयान दिहल।[39]
संदर्भ[संपादन]
- ↑ 1.0 1.1 "In The End, This Is What Worked In Yogi Adityanath's Favour" [अंत में, जवन चीज योगी आदित्यनाथ के पक्ष में काम कइल] (अंग्रेज़ी मे); huffingtonpost.in; 18 मार्च 2017; पहुँचतिथी 19 मार्च 2017.
- ↑ "Chetan chauhan and mohsin raza got ministry in Yogi aditynath cabinet after UP elections 2017 news in hindi-य་गༀ क༇ ऎंतŕĽ?रༀऎंथल ऎ༇ं 'एलŕĽ?ŕ¤˛ŕĽ‡ŕ¤Źŕ¤žŕ¤œŕĽ€' कर༇ंग༇ ऌ་ खिलञथटༀ - Patrika News"; Patrika.com; पहुँचतिथी 2017-03-19.
- ↑ "योगी बनल शासक! आदित्यनाथ उत्तर प्रदेश के अगिला मुख्यमंत्री होईहे"; The Bhojpuri; पहुँचतिथी 2017-03-19.
- ↑ 4.0 4.1 4.2 4.3 जैफ़रलोट, क्रिस्टोफ (6 अक्टूबर 2014); "The other saffron" [एक ठो अउरी भगवा] दि इंडियन एक्सप्रेस; पहुँचतिथी 19 मार्च 2017.
- ↑ "योगी आदित्यनाथ के जिन बयानों पर हुआ है विवाद - BBC हिंदी"; Bbc.com; 18 मार्च 2017; पहुँचतिथी 19 मार्च 2017.
- ↑ "विवादित बयानों वाले योगी आदित्यनाथ होंगे यूपी के मुख्यमंत्री - BBC हिंदी"; Bbc.com; 18 मार्च 2017; पहुँचतिथी 19 मार्च 2017.
- ↑ "यूपी के जनता भाजपा के 14 साल के वनवास खत्म करे के मन बना लेलस: योगी आदित्यनाथ"; The Bhojpuri; 2017-03-07; पहुँचतिथी 2017-03-19.
- ↑ श्रीवास्तव, पीयूष (14 मार्च 2007); "The Yogi who courts controversy" [योगी जे बिबाद में जुड़ल बा] The Indian Express (अंग्रेज़ी मे); पहुँचतिथी 19 मार्च 2017.
- ↑ "Saffron power in Gorakhpur" [गोरखपुर में भगवा ताकत] Thehindu.com (अंग्रेज़ी मे); पहुँचतिथी 19 मार्च 2017.
- ↑ "Smart father’s ‘simple’ son battles a Yogi" [स्मार्ट पिता के सरल संतान जोगी के साथ लड़ाई में] Telegraphindia.com (अंग्रेज़ी मे); पहुँचतिथी 19 मार्च 2017.
- ↑ "Yogi Adityanath, a Maths graduate who became a sanyasi" [योगी आदित्यनाथ, गणित में स्नातक जे जोगी बन गइलें], दि इकोनॉमिक टाइम्स (अंग्रेज़ी मे), 19 मार्च 2017
- ↑ "How a Pauri youth turned into Yogi" [पौड़ी के जुवा कइसे जोगी बनलें] दि टाइम्स ऑफ इंडिया (अंग्रेज़ी मे); 4 सितंबर 2014; पहुँचतिथी 5 सितंबर 2014.
- ↑ "Father, villagers in Uttarakhand elated over Yogi Adityanath’s elevation as UP CM | assembly-elections$uttarpradesh-2017"; Hindustan Times; पहुँचतिथी 2017-03-19.
- ↑ झा, कृष्ण; झा, धीरेन्द्र कु॰ (2012); Ayodhya: The Dark Night [अयोध्या: करिया राति] (अंग्रेज़ी मे); हार्पर कॉलिन्स, इंडिय; ISBN 978-93-5029-600-4.
- ↑ Graff, Violette; गैलोनियर, जूलिएट (20 अगस्त 2013); "Hindu–Muslim Communal Riots in India II (1986-2011)" [भारत में हिंदू-मुस्लिम धार्मिक दंगा II (1986-2011)] (अंग्रेज़ी मे); साइंसेज पो.
- ↑ "know about family of yogi adityanath cm of up" [उप्र के सीएम योगी आदित्यनाथ के परिवार के बारे में जानीं] (अंग्रेज़ी मे); Aajtak.intoday.in; 18 मार्च 2017; पहुँचतिथी 19 मार्च 2017.
- ↑ 17.0 17.1 17.2 17.3 "‘When I Ask Them To Rise And Protect Our Hindu Culture, They Obey Me’"; Tehelka; 14 फरवरी 2009; ओरिजिनल से 4 मार्च 2016 के पुरालेखित.
- ↑ 18.0 18.1 "From love jihad, conversion to SRK: 10 controversial comments by UP’s new CM Yogi Adityanath."; हिंदुस्तान टाइम्स; 18 मार्च 2017; पहुँचतिथी 19 मार्च 2017.
- ↑ 19.0 19.1 19.2 सुहासिनी अली (27 फरवरी 2007); "Hindutva's Uncivil Society in Eastern UP: Its time stop the hate spewing yogi of Gorakhpur"; SACW.net Communalism Repository; ओरिजिनल से पुरालेखित 7 जून 2007 के; पहुँचतिथी 1 मई 2007.
- ↑ "Violence hits parts of eastern UP, curfew in Gorakhpur area"; 29 जनवरी 2008.
- ↑ "`Jailhouse rock' for Yogi & Cohost Amarmani"; हिंदुस्तान टाइम्स; 2 फरवरी 2007; पहुँचतिथी 1 सितंबर 2014.
- ↑ 22.0 22.1 अपूर्वानंद (17 फरवरी 2007); "Riot, manufactured in Gorakhpur"; तहलका; ओरिजिनल से 4 मार्च 2016 के पुरालेखित; पहुँचतिथी 26 अप्रैल 2007.
- ↑ शाहिरा नईम (2 फरवरी 2007); "Vahini activists set train ablaze"; ट्रिब्यून न्यूज सर्विस; ओरिजिनल से पुरालेखित 28 अप्रैल 2007 के; पहुँचतिथी 26 अप्रैल 2007.
- ↑ शाहिरा नईम (30 जनवरी 2007); "Gorakhpur: DM, SSP removed"; ट्रिब्यून न्यूज सर्विस; पहुँचतिथी 26 अप्रैल 2007.
- ↑ "Monk MP breaks down in tears in parliament"; रायटर्स; 12 मार्च 2007; पहुँचतिथी 1 मई 2007.
- ↑ [1][मुर्दा कड़ी]
- ↑ "‘ Yogi Adityanath's Men Telling Hindus To Rape Dead Muslim Women Is Beyond Shocking’"; इंडियाटाइम्स; 3 मार्च 2015; पहुँचतिथी 11 मार्च 2015.
- ↑ Activist writes to minority commission against Yogi Adityanath, demands FIR for hate-speech, इंडिया टुडे, 28 अगस्त 2014
- ↑ "A bizarre analysis of riots, by Yogi Adityanath."; India Today; 31 August 2014; पहुँचतिथी 19 मार्च 2017.
- ↑ "Hindutva Jihad: 'If They Kill One Hindu, 100 Will Be...'"; आउटलुक इंडिया; 27 अगस्त 2014; पहुँचतिथी 19 मार्च 2017.
- ↑ "Those who want to avoid Yoga can leave India: Yogi Adityanath"; दि हिंदू; 9 जून 2015.
- ↑ "BJP MP Yogi Adityanath: No difference in language of Shah Rukh Khan and Hafiz Saeed"; दि टाइम्स ऑफ इंडिया; पहुँचतिथी 18 मार्च 2017.
- ↑ "SRK talks like Hafiz Saeed, can go to Pakistan: Yogi Adityanath"; Indianexpress.com; 5 नवंबर 2015; पहुँचतिथी 18 मार्च 2017.
- ↑ "This BJP MP thinks Pakistan is worse than Satan"; Tribune.com; 3 जनवरी 2016; पहुँचतिथी 18 मार्च 2017.
- ↑ "BJP's Yogi Adityanath Praises Trump Ban, Compares Western UP To Kashmir"; एनडीटीवी; 31 जनवरी 2017.
- ↑ शरद गुप्ता (28 सितंबर 1999); "Group war peaks in Uttar Pradesh"; दि इंडियन एक्सप्रेस.
- ↑ अतीक खान (28 मार्च 2007); "Yogi's revolt may hit BJP: Ex-BJP leader to go it alone in U.P"; चेन्नई, भारत: दि हिंदू; पहुँचतिथी 26 अप्रैल 2007.
- ↑ Mohua Chatterjee (30 मार्च 2007); "Adityanath back in BJP, 8 nominees get tickets"; दि टाइम्स ऑफ इंडिया; पहुँचतिथी 26 अप्रैल 2007.
- ↑ "National - News"; News.in.msn.com; 2017-03-14; पहुँचतिथी 2017-03-18.


text:
गरदन इज्जत पर दिये फिरो तब मजा यहाँ जीने का है
अपना पूर्वांचल स्वाभिमान यात्रा के दुसरका चरण के दूसरा दिने सागरपाली से चलल अमर सिंह कहलें कि सम्मान से जिये खातिर अगर मरहू के पड़े त ओह मौत के हँसी खुशी अपना लेबे के चाहीं. पूर्वांचल बहुते दिन ले अपना मिहनत से दोसरा के पूंजी बनावत रह गइल अब अइसन ना होखी. कहलें कि पूर्वांचल राज्य खातिर ई सबले बढ़िया समय बा. एहयात्रा का दौरान एगो खास वाकया ई भइल कि सपा के कवनो कार्यक्रम में शामिल होखे खातिर अखिलेश यादव अपना कार से आवत रहलें. रास्ता में अमर सिंह के देख के आपन गाड़ी रोकवा के उतरलें आ अमर सिंह के गोड़ छू के प्रणाम कइलें. अमरो सिंह स्नेह का साथ आशीर्वाद दिहलें.


text:
पिछला दिने यू शाण्डिल्य आ पी॰एन॰सिंह के बनावल नागवंशी मूवीज के बैनर आ श्रीमातंगी भाव कला के प्रस्तुति भोजपुरी फिल्म “इतना सतंइब त हम मर जायब” के संगीत मुहुर्त मुंबई के ए॰बी स्टूडियो में करावल गइल. कौशल किशोर के निर्देशन में बने वाली एह फिल्म के मुख्य कलाकारन में प्रेम नागवंशी, गुंजन कपूड़, गुड्डू रंगीला, वी एस चौहान निरहू, गौरी शंकरम रानी चतुर्वेदी आ रजनी मेहता के नाम शामिल बा. कार्यकारी निर्माता शंभू पुरोहित, संगीतकार अखिलेश कुमार, गीतकार प्यारेलाल यादव, अशोक सिन्हा आ श्यामजी श्याम, कहानीलेखक मनोज कुशवाहा, संवाद लेखक दिलीप मिश्रा, कैमरामैन मनोज कुमार, संपादक संजय एम जायसवाल, नृत्य निर्देशक मयंक अशोक, फाइट मास्टर मोहम्मद अली, आ कला निर्देशक सतीश रावत रहीहें. फिल्म के शूटिंग २२ मार्च से मुंबई में शुरु होखे जा रहल बा.
(स्रोत – उदय भगत)


text:
आज के त चलन बन गइल बा भोजपुरी में कि पहिले गायक आ फेर नायक. का रउरो अभिनय का मेदान में एही राहे अइनी ? strong>
– ना, बिल्कुल ना. हम भारतेन्दु नाट्य अकादमी (लखनउ) से अभिनय के प्रशिक्षण लिहनी. ओहिजे हमार भेंट डायरेक्टर रविकांत जी से भइल जे हमरा के अपना फिलिम “बिगुल” के नायक ला चुन लिहनी.
सिनेमा भोजपुरी में अभिनय में आपन कइसन भविष्य देखत बानी ? strong>
– अभिनय के परिभाषा त होले बाकिर भाषा ना. अभिनय तो चार्ली के मूक अभिनयो में रहल. रउरो समुझ सकीलें कि अभिनय भाषा पर निर्भर ना होके. एहसे जबले हम अपना अभिनय से न्याय करत रहब तबले हमार भविष्य सुरक्षित बा.
बिगुल में अपना किरदार क बारे में कुछ बताईं. strong>
– नमन फिल्म्स के “बिगुल” में हम सोनू नामके मज़दूर बनल बानी जेकरा बाप क जमीन भूमाफिया हथिया लिहले बाड़ें. हालात का मजबूरी से सोनू के मुंबई में रिक्शा चलावे आवे पड़त बा अपना बापे का जमीन पर बनल फैक्टरी में मजदूरी करे पड़त बा.
अच्छा यादव जी, शूटिंग के कवनो वाकया बा जवन रउरा बतावल चाहब ? strong>
– हँ. जब हमनी का घूरपूर इलाहाबाद में यमुना नदी के बीच में बनल सुजामन देव के मंदिर पर शूटिंग करत रहीं त एक बेर मधुमाछियन के झुण्ड यूनिट पर जबरदस्त हमला कर दिहलसि. कई लोग के हॉस्पीटल में भरती करावे के पड़ल रहुवे.
आज क जमाना में का साफ सुथर फिलिम निकहा बिजनेस ना कर पावेली सँ ? strong>
– करेली सँ. बिल्कुले करेली सँ आ ओह फिलिमन से अधिका जवन फूहड़पन आ दुअर्थी गीतन आ संवादन के हद पार करे वाली फिलिमन के होला.
आपके आदर्श के हऽ? strong>
– रवि जी, जेहीसे हमरा कुछ सीखे के मिलेला उहे हमार आदर्श होला. हम त इहे मानीलें कि आदमी के आदर्श उहे होला जे राह देखावे.
पाठकन ला कवनो सनेस ? strong>
– हम आप सभ का हिरदा में जगह मागत बानी अपना अभिनय के बल पर. जइसे आपके नेह हमरा के रंगमंच से सिल्वर स्क्रीन पर ले आइल ओइसने नेह हमरा मिलत रहे राउर.
(संजय भूषण पटियाला)


text:
दुरंतो एक्सप्रेस
दुरंतो एक्सप्रेस, भारतीय रेल क लंबी दूरी वाला गाड़िन क एगो श्रेणी ह। ए गाड़िन क विशेषता इ ह कि, तकनीकी विराम की अलावा इ स्रोत से गंतव्य तक क सफर बिना रुके (अविराम) तय करेली स। सब दुरन्त एक्सप्रेस गाड़िन के आसानी से उन्हन की विशेष पीला हरा रंग की यात्री डिब्बन से पहचानल जा सकेला। कईगो दुरन्त एक्सप्रेस सेवा भारत की महानगरन और प्रमुख राज्यन की राजधानी की बीच संचालित होली स। अधिकतर समय, कौनों दुगो शहरन की बीच दुरन्त एक्सप्रेस गाड़ी सबसे तेज परिवहन उपलब्ध करावेली स, हालांकि इ जरूरी नाहीं बा कि इ तथ्य सब मामला में सही हो।
पृष्ठभूमि[संपादन]
भारत सरकार क रेल मंत्रालय पिछला कई वर्ष से भारत में तेज गति क रेल सेवा आरंभ कइले का प्रयास करत रहल बा। 2007 में, रेल मंत्रालय दिल्ली और अमृतसर की बीच्चे में एगो व्यवहार्यता-पूर्व अध्ययन खातिर 500 किलोमीटर का फ़ासला चुनलस [1] दिल्ली-अमृतसर गलियारा क निर्माण में 25,000 करोड़ रुपिया क लागत अवले क अनुमान रहे। 19 जनवरी 2009 के, पूर्व रेल मंत्री लालू प्रसाद यादव कह न कि उन क मंत्रालय कुछ चुनिंदा मार्गन पर तेज गति क रेल सेवा आरंभ कइले खातिर वैश्विक सलाहकार नियुक्त कइले क प्रक्रिया शुरु करे जाता। दिल्ली-अमृतसर रेलमार्ग की अतिरिक्त योजना में पुणे-मुंबई-अहमदाबाद, हैदराबाद-दोरनाकल-विजयवाड़ा-चेन्नई, चेन्नई-बंगलौर-कोयम्बटूर-एरणाकुलम और हावड़ा-हल्दिया भी शामिल बान स,[2] हालाँकि भारत में बड़ा स्तर क तेज गति क रेल सेवा आपन निर्माण में एगो लंबा समय लिंह स। एही बीच, भारत क नई रेल मंत्री ममता बनर्जी 2009-10 की भारतीय रेल बजट में अविराम दुरन्त एक्सप्रेस गाड़िन क घोषणा क के भारत में तेज गति क रेल सेवा आरंभ कइले की दिशा में पहिला कदम बढ़वली।
क्षमता और गति[संपादन]
दुरंत एक्सप्रेस भारत में सबसे तेज गाड़िन में से एगो ह [3] इ ट्रेन राजधानी एक्सप्रेस से भी तेज चलेले। उदाहरण खातिर, नई दिल्ली - सियालदह दुरंत एक्सप्रेस 16 घंटा में आपन सफर तय करेले जबकि राजधानी एक्सप्रेस के इहे सफर पूरा कइले में 17 घंटा लागेला। इ गाड़ी बिना विराम 110 किमी / घंटा क रफ्तार छुए ले [4] चेन्नई, एर्नाकुलम और पुणे दुरंत 130 किमी / घंटा की गति ले चलेले। मार्च 2011 में, दुरंत एक्सप्रेस में यात्रा क लागत रेल भाड़ा बढ़वले की एलान की चलते बढ़ल रहे। लेकिन ए एलान की चलते सरकार खातिर ही परेशानी बढ़ गइल जेसे ए निर्णय के वापस लिहल गइल और फेर से 1 अप्रैल से लागू कइल गइल। दुरंत एक्सप्रेस क विशेषता एकर एलएचबी स्लीपर कोच ह। डायनामिक मूल्य निर्धारण पद्धति दुरंत एक्सप्रेस पर लागू कइल गइल बा।
वर्तमान दुरंतो एक्सप्रेस ट्रेन सूची[संपादन]
संधर्ब[संपादन]
- ↑ "Bullet Trains Expected in India"; Rediff; 3 मई 2007; पहुँचतिथी 20 September 2009.
- ↑ "India plans High Speed rail Service for Railways"; Rediff; जनवरी 2009; पहुँचतिथी 22 September 2009. Check date values in:
|date=(help)
- ↑ "Duronto Express"; cleartrip.com; पहुँचतिथी 10 मार्च 2017.
- ↑ "Kolkata-New Delhi Duronto Express!"; My News.in; 19 September 2009; ओरिजिनल से 6 November 2009 के पुरालेखित; पहुँचतिथी 23 September 2009.
बाहरी कड़ियाँ[संपादन]
- Duronto trains at India Rail Info
- Videos of Sealdah-New Delhi Duronto
- List of Duronto Trains on India Rail website
- Duronto Map – Latest
- [1]


text:
देश दुनिया खेल व्यापार मनोरंजन के खबर
(बुध, 12 अक्टूबर)
देश
- झारखण्ड के मुख्यमंत्री अर्जुन मुंडा आडवाणी के जन चेतना यात्रा के समर्थन करत बुध का दिने कहलें कि 15 नवम्बर के राज्य गठन दिवस से राज्य मे नागरिक चार्टर अउर सेवा अधिकार अधिनियम लागू कर दिहल जाई.
- पश्चिम बंगाल के मुख्यमंत्री ममता बनर्जी केंद्र सरकार से कहले बाड़ी कि ऊ वाम मोर्चे सरकार के लिहल करजा पर अगिला तीन साल ले सूद मत लेव.
- अपना पिटाई के बाद प्रशांत भूषण श्रीराम सेना पर प्रतिबंध के मांग कइले बाड़े. काश्मीर में जनमत संग्रह करावे के प्रशान्त के बयान से नाराज तीन गो युवक काल्हु प्रशांत भूषण का चेंम्बर में घुस के उनुका के धुन दिहलें सँ. पुलिस ओकनी के गिरफ्तार कर लिहले बिया. कुछ मीडियावाले कहले कि हमलावर भाजपा से जुड़ल रहे त भाजपा एकर खंडन कइले बिया आ ओह हमलावर से कवनो तरह के संबंध से इन्कार कइले बिया.
- हिसार लोकसभा उपचुनाव के तीनो मुख्य उम्मीदवारन के संपत्ति के आँकड़ा बतावत बा कि तीनो पिछला दू साल में बेतहाशा संपत्ति बनवले बाड़े.
- अगर केन्द्र सरकार शीतकालीन सत्र में लोकपाल विधायक पारित नइखे करावत त अन्ना हजारे पाँच गो राज्यन के चुनाव में मतदान ना करे के गोहार लगइहें. हिसार लोकसभा उपचुनाव में कांग्रेस के वोट ना देबे के उनुका गोहार के कांग्रेसी बहुते आलोचना कइले बाड़े.
- आंध्र प्रदेश सरकार आ तेलंगाना क्षेत्र के हड़ताली कर्मचारियन के बातचीत बुध का दिने असफल रह गइल काहे कि कर्मचारी अपना माँग के पूर्व शर्त बनावल चाहत बाड़े.
- जम्मू कश्मीर पर नियुक्त वार्ताकार केन्द्र सरकार के आपन रिपोर्ट दे दिहले. एह में ‘सार्थक स्वायत्तता’ के बात कहल गइल बा.
- आडवाणी के जन चेतना यात्रा बियफे का दिने मप्र में प्रवेश कर जाई.
- पीएसएलवी-सी18 के प्रक्षेपण एक मिनट के देरी से करावल गइल जेहसे कि ओकरा के अंतरिक्ष मलबा से टकराये से बचावल जा सके. बुध का दिने भइल एह प्रक्षेपण में चार गो उपग्रह अंतरिक्ष में भेजल गइल जवना में भारतीय-फ्रांसीसी उष्ण कटिबंधीय मौसम उपग्रहो शामिल बा. 44 मीटर लमहर आ 230 टन भारी एह यान के प्रक्षेपण साल 1993 के बाद के 50वां उपग्रह प्रक्षेपण रहल.
- सत्ताधारी नेशनल कांफ्रेंस के कार्यकर्ता सईद मुहम्मद यूसुफ के पुलिस हिरासत में भइल मौत का बारे में आइल फोरंसिक रिपोर्ट में मौत हृदयाघात का चलते भइल बतावल गइल बा.
- सर्वोच्च न्यायालय बुध का दिने केंद्रीय कानून मंत्री सलमान खुर्शीद के ओह बयान के गम्भीरता से लिहले बिया जवना में ऊ कहले बाड़न कि व्यापारियन के जेल में रखला से देश में निवेश के वातावरण पर असर पड़त बा.
- बुध का दिने दिल्ली से भारत के पहिलका निशुल्क अंग्रेजी रंगीन दैनिक ‘दिल्ली ऑन गो’ के विमोचन भइल.
- पत्रकार शिवानी भटनागर के हत्या का मामिला में दिल्ली उच्च न्यायालय मुख्य आरोपी आईपीएस के अधिकारी रहल आर.के. शर्मा समेत तीन गो आरोपियन के सुबुत का कमी से बरी कर दिहलसि.
दुनिया के खबर
- ईरान में बुध का दिने बलात्कार के चार गो दोषियन के खुलेआम फांसी पर लटका दिहल गइल.
- इजरायल-फिलीस्तीन में कैदियन के अदला-बदली के समझौता भइला के पुष्टि.
- सऊदी अरब में हज यात्रा पर गइल पांच गो भारतीय श्रद्धालुन के मौत हो गइल बा.
व्यापार व्यवसाय के खबर
- ओएनजीसी विदेश आ पेट्रो वियतनाम का बीच बुध का दिने एगो समझौता भइल जवना में तेल अउर गैस के खुदाई आ उत्पादन में आपसी सहयोग बढ़ावे पर सहमति बनल बा.
- मारुति कर्मचारियन के हड़ताल छठवों दिने जारी रहल.
- कुडनकुलम परियोजना स्थगित होखला से तमिलनाडू में उद्योगन पर असर पड़े के बात प्रधानमंत्री कहले बाड़न.एह परियोजना से बने वाला 2000 मेगावाट बिजली में से आधा तमिलनाडू के मिले वाला बा.
- शेयर बाजार में बुध का दिने तेजी रहल आ सेंसेक्स 422 अंक उछल के बंद भइल.
- सितम्बर में भारत से होखे वाला निर्यात में 36 फीसदी के बढ़ोतरी भइल बा.
- देश में औद्योगिक उत्पादन के दर अगस्त महीना में धीमा रहल.
- प्रमुख सॉफ्टवेयर कम्पनी, इंफोसिस लिमिटेड दुसरका तिमाही में बढ़िया प्रदर्शन कइले बा.
मनोरंजन का दुनिया से
- भोजपुरी सिनेमा आ संगीत से जुड़ल खबर खातिर भोजवुडन्यूज पर जाईं.
- सुर साम्राज्ञी लता मंगेशकर के कहना बा कि शुरु में गजल सम्राज जगजीत सिंह के आवाज के फिल्मन लायक ना मानल जात रहे बाकिर बॉलीवुड के बाहर मिलल सफलता उनुका के फिलिमो में लोकप्रिय बना दिहलसि.
खेल के खबर
- भारतीय ओलम्पिक संघ चाहत बा कि राष्ट्रमंडल खेल खातिर बनावल स्टेडियमन के खेल अकादमी चलावे खातिर खेल संघन के दे देबे के चाहीं.
- चैलेंजर ट्रॉफी मैच में बुध का दिने इंडिया ग्रीन इंडिया ब्ल्यू के 79 रन से हरा दिहलसि.
- आस्ट्रेलियाई क्रिकेट टीम के तेज गेंदबाज रहल नेथन ब्रेकन क्रिकेट आस्ट्रेलिया पर अपना इलाज में लापरवाही बरते के आरोप का साथ अदालत में घसीट लिहले. घुटना में लागल चोट का चलते ब्रेकन के कैरियर खतम हो गइल.
- भारत का हाथे एगो मौका आइल बा जब ऊ आपन एकदिना रैंकिंग सुधार सकेलें इंगलंड का साथे होखे वाला शृंखला में ओकरा के हरा के.
- पाकिस्तान के राष्ट्रपति आसिफ अली जरदारी मंगल का दिने चौधरी जाका अशरफ के पाकिस्तान क्रिकेट बोर्ड के नयका अध्यक्ष बना दिहले.


text:
Rahul dreams a Congress ruled Bihar
Starting the election campaign of Congress its general secretary Rahul Gandhi said that it is a false propaganda that Bihar is developing. He said that large number of Bihari labors in other parts in the country belied the claims by Nitish Kumar.
बिहार के सहरसा से कांग्रेस के चुनाव अभियान के शुरुआत करत कांग्रेस के महासचिव राहुल गाँधी कहले कि बिहार के विकास के झूठे ढिंढोरा पिटात बा. देश का दोसरा हिस्सा में रोजी रोटि का तलाश में जाये वाला बिहारियन के बड़हन संख्या खुदे एह बात के साबित करत बा. कहलन कि केन्द्र सरकार से मिले वाला धन बिहार सही से खरच नइखे पावत आ गरीबन तक ऊ धन नइके चहुँपत.
राहुल के पूरा भरोसा बा कि लोग के याददाश्त बहुते कमजोर होला. ऊ लोग भुला गइल होखी के आजादी का बाद से चालिसन साल ले कांग्रेस के शासन रहे आ हालही में बिहार के चारा घोटाला वाला मुख्यमंत्री के कांग्रेस के पूरा समर्थन रहुवे. देश के कवनो राज्य जवन कांग्रेस शासित होखो आ बढ़िया से चलत होखो ओकरे बाति करस राहुल त जनता पर बढ़िया असर पड़ी. ना त बिहारियन के मार भगावे वाला का सहयोग लेबे वाला पार्टी पर बिहारी कतना भरोसा करीहे ?


text:
जिला वाराणसी, ब्लाक चिरईगावं, गावं सरसवल। इहां के स्वास्थ्य उपकेन्द्र कबाड़ भयल हव। इहां के उपकेन्द्र के दीवार भी टूट गएल हव। एमे हमेशा ताला बन्द रहला। ए. एन. एम. लोग के घरे में बईठ के टीकाकरण करे के होला। अइसन उपकेन्द्र रहले कउन फायदा हव जबकि गरीब लोग के परेशानी उठावे के पड़त हव।
शाहिना बेगम समेत आउर कई लोगन के कहब हव कि इ उपकेन्द्र के दीवार टूट गएल हव। आउर ताला भी बन्द रहला। अइसन उपकेन्द्र रहले कउन फायदा हव कि सरकार त उपकेन्द्र बनवा देहले हव। कि जे ब्लाक पर ना जा पाई उ स्वास्थ उपकेन्द्र में जाके इलाज करवा लेई। लेकिन इहां जउन उपकेन्द्र बा ओकर दीवार टूट गएल हव। आउर ओमे भी ताला बन्द रहला। कभी कभी सीरियस केस हो जाला आउर गरीब लोग के ब्लाक पर जाए में देरी हो जाला। त गावं वालन अइसन हालत में का करियन। अगर उपकेन्द्र खुलल रहे त गावं वालन के सीरियस केस में कुछ ना कुछ दवाई त मिल ही जाए। लेकिन इ उपकेन्द्र के देख के खाली सन्तोष करे के पड़ला कि इहां उपकेन्द्र हव। फायदा कुछ नाहीं हव। प्रधान भी इ उपकेन्द्र पर कउनों धियान नाहीं देतन। प्रधान होसिया के ससुर नखड़ू के कहब हव कि उपकेन्द्र के मरम्मत खातिर के बजट नाहीं हव।
उपकेन्द्र भयल हव कबाड़
जिला वाराणसी, ब्लाक चिरईगावं, गावं सरसवल। इहां के स्वास्थ्य उपकेन्द्र कबाड़ भयल हव। इहां के उपकेन्द्र के दीवार भी टूट गएल हव। एमे हमेशा ताला बन्द रहला। ए. एन. एम. लोग के घरे में बईठ के टीकाकरण करे के होला। अइसन उपकेन्द्र रहले कउन फायदा हव जबकि गरीब लोग के परेशानी उठावे के पड़त हव।


text:
सुपर हिट फिलिम ‘धड़केला तोहरे नावे करेजवा’ के एंग्री यंगमैन नायक विजय वर्मा आ सिनेमा भोजपुरी के सुपर नायिका रानी चटर्जी के जोड़ी एक हाली फेर देखे के मिली फिलिम ‘रानी 786’ में. एहमें विजय वर्मा के स्टंटो देखे के मिली.
एह फिलिम के निर्माता मिलाप तिवारी, निर्देशक संजू शामी, संगीतकार मधुकर आनंद, सिनेमैटोग्राफर त्रिलोकी चौधरी, नृत्य निर्देशक बाली, आ मारधाड़ निर्देशक सिंह इज किंग बाड़ें. मुख्य भूमिकन में विजय वर्मा, रानी चटर्जी, लल्लन सिंह, ज्योति वाडिया, सत्या, भोला जी,अनूप लोटा, सुनीता सिंह अउर यशवंत सिंह बाड़ें.
(अपना न्यूज़)


text:
एगो कहाउत ह कि जवन तहरा घरे भोज तवन हमरा घरे रोज. कुछ अइसने भइल रहे जब एके दिन एगो राजा अपना महतारी के सराध का बारे में कहत रहले कि अइसन सराध आजु ले केहू ना कइले होखी. एगो दरबारी कहलसि कि ना हुजूर रउरा से अधिका त हरखुआ कइलसि. राउर त सब कुछ जस के तस पड़ल बा, ओकर त घर जमीन सब बिका गइल. कहे के मतलब कि कवनो दू बात के तुलना हर बेर एके पैमाना प ना कइल जा सके. ओकरा खातिर अनुपात देखे के पड़ेला. काहे कि कवनो बड़का परिवार में रोजे डेढ़ दू सौ आदमी खात होखींहे जबकि पाँच बेकत के परिवार खातिर सौ दू सौ आदमी के खिआवल भोज हो जाई. अइसने एह घरी राजनीति के गोलन में देखल जा सकेला. मीडिया एक गोल के चुन लिहले बिया आ रोजे कवनो ना कवनो बहाने एक गोल के चरचा होखत बा. उनका सादगी के उनका ईमानदारी के. जबकि उनका ला जवन भोज बा तवन कुछ गोल में रोजे होखत आइल बा. ममता बनर्जी के सादगी, ईमानदारी, साधारण गाड़ी से चले, साधारण मकान में रहे, साधारण कपड़ा पहिरे के कवनो मीडिया अतना चरचा कबो ना कइले. गोवा के मुख्यमंत्रि परिकर स्कूटर से चलेलें, अपने फ्लैट में रहेले, सरकारी आवास में कार्यालय चलावेले बाकिर मीडिया उनको चरचा नइखे करत. उ त बस झाड़ूवाला के डंडा उठवले चलत बा. असल में मीडिया अब खुदे एगो गोल हो गइल बा. ओकर आपन मकसद बा, आपन चरखी चलावे के बा. जवना हाँड़ी में ओकरा मीठ लउकत बा ओने चिँउटी जस जूझ पड़त बा. पता ना सही कि गलत एगो गोल मीडिया के साधे के भरपूत कोशिश कइलसि. हर तरह के फायदा दिहलसि आ मीडिया ओकर डुगीओ ढेर दिन ले पिटलसि. बाकिर जब ओकरा लागल कि एह ढिबरी में ढेर दिन जरे लायक तेल नइखे त दोसर मलिकान खोजे निकल पड़ल. ओकरा त कवनो तरह से एगो खास आदमी के रोके के बा.
तीन दिन बाद संक्रांति बा. एकरा के हमनी का खिचड़ी के पर्व कहीले जा. संक्रांति हर महीने होले. जब जब सूरज एक राशि से निकल के दोसरा राशि में जाले त ओह दिन के संक्रांति कहल जाला. बाकिर संजोग अइसन बनल कि मकर संक्रांति त संक्रांति हो गइल आ बाकी एगारह गो संक्रांति के हमनी का साधारण मान लिहनी. एकरा पीछे के बड़का कारण बा कि मकर संक्रांति जाड़ा पाला से निकल के गरमी का ओर बढ़े के शुरूआत होला. कष्ट से निकल के आराम के जिनिगी के उमेद जगावेला. ओह दिन केहू के याद ना रहे कि आवत बा भंयकर गरमीओ के दिन. मौसम बदली त हमेशा बढ़िए ना होखी कबो कबो खराबो होला. बाकिर मौसम बदललो जरूरी होला. ना बदले त सगरी खेती चउपट हो जाई. जिनिगी नीरस हो जाई. राजनीतिओ के इ संक्रांति काल आइल बा. गुनगुनाइल सबेरा के आस जागल बा. बाकिर आदमी भुला जाता कि फोकट में कुछ ना मिले. एह तरह से ना त ओह तरह से हर चीझ के भुगतान करही के होला. फोकट में कुछ मिले का लालच में आगे बढ़ब त उहे होखी जवन एगो साधु के चिरइयन के भइल रहे. सिखावल पढ़ावल सब याद रहुवे कि शिकारी आएगा, जाल बिछाएगा, दाना डालेगा, लोभ में आ के फँसना मत. कहत दोहरावत रह गइली स चिरई बाकिर बहेलिया के डालल दाना चुगे का फेर में ओकरा जाल में फँसत चल गइली स.
इ साल देश ला बहुते खास होखे वाला बा. आगे गड़हो बा तनी सम्हारिए के चलब जा. जाई त सभे अपने राहे हम बस सावधान करावत बानी.


text:
अगिला महीना पाकिस्तान में होखे जात कॉमनवेल्थ पार्लियामेंट्री एसोसिएशन के सम्मेलन खातिर जम्मू कश्मीर विधानसभा स्पीकर के नेवता ना मिलला का विरोध में भारत एह सम्मेलन के वहिष्कार करे के फैसला लिहले बा. 30 सितंबर से होखे वाला एह सम्मेलन खातिर लोकसभा अध्यक्ष आ हिन्दुस्तान के सगरी विधानसभा के स्पीकर लोग के नेवता भेजले बावे पाकिस्तान बाकिर जम्मू कश्मीर के स्पीकर के नइखे नेवतले.
तमिलनाडु के मुख्यमंत्री जे जयललिता शुक का दिने प्रधानमंत्री नरेन्द्र मोदी का सोझा तमिलनाडु के अनेके मुद्दा उठावत ओकर समाधान खातिर काम करे के निहोरा कइली. श्रीलंका के तमिलन के मुद्दा उठावत कहली कि कच्चाथीवू द्वीप वापस लीहल जाव आ श्रीलंका के तमिलन के कल्याण सुनिश्चित करावे भारत सरकार.
देश में वोटिंग कंपलसरी बनावे वाला पहिलका राज्य गुजरात हो गइल बा आ स्थानीय निकायन के चुनाव में जे वोट ना डाली ओकरा सौ रुपिया जुर्माना देबे के पड़ी. आ ओह लोग के सरकारी योजना से वंचितो कइल जा सकेला.
सुप्रीम कोर्ट शुक का दिने यूपी सरकार से पूछिए दिहलसि कि यादव सिंह खाति अतना बेचैन काहे बिया उत्तर प्रदेश सरकार. सुप्रीम कोर्ट यूपी सरकार के याचिको खारिज क दिहलसि. यूपी सरकार के पैरवी करत रहलन कपिल सिब्बल.
बांग्लादेश में हथियारबंद गैंग एगो अउरी ब्लॉगर के हत्या कर दिहलसि. एह तरह के ई चउथा वारदात बा, बतावल जात बा कि ब्लागर निलाॅय चक्रवर्ती अपना फ्लैट में दोस्त संगे बइठल रहलें जब जुम्मा के नमाज का बाद इस्लामी हमलावर गैंग ओहिजा चहुँप आइल आ निलाँय के छूरा से काट दिहलसि. निलाॅय के ओहिजे मौत हो गइल.
सुप्रीम कोर्ट बिहार में गुटखा-पान मसाला के बिक्री पर लागल रोक हटावे से इंकार कर दिहलसि आ हाई कोर्ट के आदेश के बरकरार राख दिहलसि.
बिहार विधानसभा चुनाव से पहिले भागलपुर दंगा के सवाल फेरू उठ खड़ा भइल बा आ कांग्रेस का साथे बनल महागठबन्हन पर सवाल उठे लागल बा. दंगा के जाँच रिपोर्ट आजु विधानसभा में राखल गइल त साफ हो गइल कि भागलपुर के दंगा कांग्रेस सरकार आ ओकरा राज के पुलिस के लापरवाही के चलते भइल रहुसे. अब लालू आ नीतीश खातिर मुसलमानन के समुझावल मुश्किल हो जाई कि ऊ एह दंगा के दोषी कांग्रेस का साथे बनल ओकरा महागठबन्हन के वोट देसु.
मौजूदा 15 वीं बिहार विधान सभा के आखिरी सेशन आजु खतम हो गइल आ शुरु हो गइल टिकट खातिर अपना गोल के नेतवन के चक्कर लगावे के दौर.
भारत सरकार के दूरसंचार मंत्रालय के कहना बा कि बिहार बीएसएनएल का तरफ से अगिला एक साल का भीतर 30 गो फ्री वाई-फाई हॉटस्पॉट खोलल जाई. एहमें से 17 गो त अकेले पटने में होखी. तीन साल में बिहार के हर गाँव के इंटरनेट से जोड़ दीहल जाई.
केन्द्र सरकार गेहूं पर दस प्रतिशत आयात शुल्क लगा दिहले बिया जवन अगिला साल मार्च ले लागू रही. एहसे विदेश से गेंहू मँगावल महँग हो जाई आ देश के किसानन के वाजिब दाम मिल पाई.
सुप्रीम कोर्ट आजु केन्द्र आ यूपी सरकार के निर्दश दिहलसि कि अयोध्या में राम जन्मभूमि स्थल पर श्रद्धालुन के बेहतर संभव सुविधा देबे पर सोचे आ दर्शनार्थियन खातिर सुविधा उपलब्ध करवावे. कोर्ट के बतावल गइल रहे कि राममंदिर पर श्रद्धालुअन के पिए के पानी तक नइखे मिल पावत आ शौचालयो के सुविधा नइखे.
नॉटिंघम में चउथा एशेज क्रिकेट टेस्ट मैच के दूसरका दिने इंग्लैंड के खिलाफ ऑस्ट्रेलिया अपना दूसरका पारी में 4 विकेट गँवा के 158 रन बना लिहले बा आ पारी के हार से बचे खातिर ओकरा 173 रन अउर बनावे के बा.
मुख्य चुनाव आयुक्त नसीम जैदी के अगुअई में चुनाव आयोग के दल दू दिन के दौरा पर बिहार आइल बा आ राजनीतिक गोल के प्रतिनिधियन संगे चुनाव के तइयारी का बारे में चरचा करत बा. भाजपा के कहना बा कि बिहार के गृह सचिव आमिर सुबहानी के एह चलते हटा दीहल जाव कि छह बरीस से एह पद पर बाड़न.
अगिला महीना से यूपी के सरकारी अस्पतालन में अल्ट्रासाउन्ड के सुविधा मुफ्त दीहल जाई. एकरा खातिर छह करोड़ रुपिया मंजूर भइल बा जवना से अल्ट्रासाउन्ड मशीन खरीदल जाई.


text:
राजश्री हाउस के नदिया के पार जब रिलीज भइल रहे तब ओकर सफलता से सबकर आँख चुँधिया गइल रहे. सिनेमा घर पर उमड़त भीड़ देख के फिल्म के सफलता के अंदाजा ओहू लोग के हो जात रहे जे एह फिल्म के भाषा ना जानत बूझत रहे. अब ओहि तरह के फिल्म प्रस्तुत करे के कोशिश ड्रीम प्रोडकल्शन एंड इंटरटेनमेंट अपना सहयोगी कंपनी लास एंजेल्स, अमेरिका के फिल्म प्रोडक्शन कंपनी का साथ मिल के कइले बा उमरिया बीस बनावे में. एकरा के देशी आ विदेशी भारतीय समुदाय का सोझा खाँटी भोजपुरिया स्वाद का तरह पेश कइल जा रहल बा.
नीरज राज जिनका के लोग मशहूर आ पुरस्कार विजेता निर्देशक नीरज पोडेल का नाम से जानेला ड्रीमप्रोडक्शन हाउस के यास्मीन खान आ पिंकी खान का साथे मिल के एह फिल्म के म्यूजिक अलबम उमरिया बीस बनवले बाड़न जवना के आडियो राइट्स टी सिरीज का लगे बा.
भोजपुरिया माडल आ अभिनेत्री आकांक्षा राय एह अलबम में बहुते बढ़िया ढंग से आपन किरदार निभवले बाड़ी आ गीत रविन्द्र सिंह ज्योति, आरती सिन्हा, भावना गुप्ता, आ नीरज राज का आवाज में रिकार्ड करावल गइल बा. अलबम के अधिकतर शूटिंग ओहि जगहन पर करावल गइल बा जहवाँ नदिया के पार के शूटिंग भइल रहे आ एह काम में ओह फिल्म के प्रोडक्शन मैनेजर रहल जय प्रकाश सिंह अपना भतीजा मृत्युंजय सिंह सिप्पी का माध्यम से हर संभव सहयोग कइले बाड़ें.
आशा कइल जा रहल बा कि भोजपुरिया श्रोता एहअलबम के हाथो हाथ उठइहें आ एकरा सुमधुर संगीत के आनन्द लीहें.
(स्रोत : नीरेन उपाध्याय)


text:
इँहा के बारे मे खोजत रहनी ह त एगो ब्लाग बिनय पत्रिका भेंटाईल ह जहवा इँहा के बारे कुछ जानकारी दिहल बा, खास कई के इँहा के लिखल किताब "बदमास दर्पण" के बारे मे दिहल गईल बा ओह ब्लाग मे हेडिंगे बा की "बनारस के गुंडा शायर तेग अली का बदमाश दर्पण"।
बिनय पत्रिका मे अखिलेस जी लिखत बानी की, तेग अली सांचहु के गुंडा रहले, आ अखिलेस जी इहो लिखत बानी की आजु के साहित्यकार लोगन के तेग अली जी से सीखे जाने के चाही !
तेग अली के बारे मे "बदमास दर्पण" किताब के सम्पादक नारायण दास जी लिखले बानी की छव फुट लामा, मुडि प अंगुठिया बार, आ सोना के रंग लेखा हलुक पिअर पगरी मुडि प बन्हाईल, हाथ मे टीका भर से तनी बेसी तेल पिआवल बांस के लाठी आ ई पहिचान रहे तेग अली के। तेग अली के बारे मे केसवानी जी अपना शीर्षक "एक गुंडा कवि" मे लिखत बानी की ई आजु काल्हु के गुंडा ना हवे, ई डेढ स साल पुरान कासी के गुंडा रहले जिनिकर मकसद रहे गरीब कमजोर मजलुम के रक्षा कईल ओह लोगन प होखे वाला जुलुम से बचावल।
तेग अली जी लिखल कुछ गीत शायरी देखी सभे जवना मे धार्मिक सदभावना के संगे संगे उनुकर अखडपन उनुकर बेबाकी बहुत साफ साफ लउकत बा।
---------
दुआरे राजा के जुआ परल बा जाना ला
रजा अधेली का पत्ती हमार बटले बा॥
---------
रोज कह जाला कि आईला से आवत बाट
सात चौदह का ठेकाना तूं लगावत बाट॥
---------
पेटे पे छुरी धइली ता बोलल कि रामधै
जीयत रहब त फेर न कबौं आज कल करब॥
---------
बिन चुकौले लहू का मोल न छोड़ब तोहे रजा
गोजी से बा कपार गयल फट तोरे बदे॥
---------
हम खरमिटाव कइली है रहिला चबाय के
भेंवल धरल बा दूध में खजा तोरे बदे॥
---------
जरदोजी जूता टोपी डुपट्टा बनारसी
से ले ली आज रजा तोरे बदे॥
---------
भौँ चुमि लेइला केहु सुन्नर जे पाइला।
हम उ हई जे ओठे पै तलवार उठाइला॥
एकरा अलावा तेग अली के लिखल हई भजन देखी सभे-
हम खर मिटाव कैली हा रहिला चबाय के
भेंवल धरल बा दुध मे खाजा तोरे बदे॥
अपने के लोई लेहली है कमरी भी बा धइल
किनली ह रजा, लाल दुसाला तोरे बदे॥
पारस मिलल बा बीच मे गंगा के रामधै
सजवा देइला सोने के बंगला तोरे बदे॥
अत्तर तु मल के रोज नहाईल कर रजा
बीसन भरल धइल बा करावा तोरे बदे॥
जानीला आजकल मे झनाझन चली रजा
लाठी लोहांगी, खंजर अउर बिछुआ तोरे बदे॥
बुलबुल, बटेर, लाल लडावैलै टुकडहा
हम काबुली मंगवली ह मेढा तोरे बदै॥
कासी पराग द्वारिका मथुरा अउरी बृन्दाबन
धावल करैले 'तेग' "कन्हैया" तोरे बदे॥
( लोई - ओढे खाति ह जईसे लेवा ह ओइसही लोई बनल बा, लेवा बिछावे खाति होला आ लोई ओढे खाति होला चदर से बनेला, सियाई लोई मे गझिन होला आ कमर दोसर चीझु ह रउवा सभे देखते बानी)
बिनय पत्रिका प ही एगो गजल बा तेग अली के लिखल उ देखी सभे-
केहु से बाट रजा तु सटल सुनत बाटी
ई काम करत नाही निक हम कहत बाटी॥
सहर मे बाग मे उसर मे बन मे धरती प
तूँ देखले हौअ बंडर मतिन फिरत बाटी॥
ना कवनो काम करीला ना नौकरी बा कहूँ
बईठ क धुर क रसरी रजा बटत बाटी॥
कहे लै फुल के गजरा त सभ केहु हमके
पै तोहरे आंखी मे कांचा मतिन गडत बांटी॥
नाही मुये मे लगवलs रजी तूँ कुछ धोखा
पै आंखि मुन के देखीला तब जिअत बाटी॥
ना घर तु आव लs हमरे ना त बोलाव लs
ए राजा रामधै तोहसे बहुत छकत बाटी॥
रामधै - रामजी के किरिया , राम जी के नाम धई के माने रामधै
ई एगो छोट जानकारी आ नेट प जवन तेग अली जी के बारे मे मिलल ह उ रउवा सभ के सोझा रखनी ह, कि जानकारी होखे।
साभार आ स्रोत - विनयपत्रिका ब्लाग आ अखिलेस जी के , ब्लाग वार्ता मे लाईव हिन्दुस्तान से रवीश कुमार आ बाजे वाली गली से केसवानी जी के। धन्यवाद दिहल चाहब डा. कृष्णदेव उपधिया जी के , उँहा के किताब से भजन लियाईल बा।
--------------- नबीन कुमार
साभार:- आखर
अंक - 14 (10 फरवरी 2015)


text:
कहाँ निरेखीं आपन सूरत, दरक गइल दरपन।
अँगना में तुलसी के बिरवा परल घवाइल बा,
पुरवा का लहरा में कइसन दरद सनाइल बा,
अमरैया के छाँह ठाढ़ हो गइल काढ़ि के फन।
बाज झपट्टा मरलस कब, ले भागल आस-हुलास,
मन-पाखी के खोंता उजड़ल, चटक गइल बिसवास,
डोरी कटल तिलंगी-अस जिनगी तड़पे छन-छन।
डगमगात कागज के नैया, गरजत बा मँझधार,
जेही बनल मसीहा ऊहे निकल गइल बटमार,
खाक भइल अपनापन, काटे धावे हर चितवन।
चलत-चलत तन-मन टूटल, तबहूँ ऊहे ठहराव,
रोज-रोज के जीयल-मूअल अब बन गइल सुभाव,
कब अन्हार के कूहा फाटी, बिहँसी नई किरन ?
कहाँ निरेखीं आपन सूरत, दरक गइल दरपन।


text:
समाज
एगो समाज अइसन व्यक्ति लोग के समूह होला जे लोग आपस में सामाजिक अंतर्क्रिया में शामिल होला। दुसरा रूप में समाज कौनों भूगोलीय क्षेत्र बिसेस में रहे वाला लोग के अइसन समूह हवे जे एक नियर भाव-बिचार, रहन-सहन आ संस्कृति के अन्दर रहि के आपस में संबंधित होला, हालाँकि कौनों बड़हन समाज में एकरे अन्दर छोट-छोट समूह भी पावल जा सके ला।
समाज के बिसेसता सभ में एकर रीति-रिवाज आपसी बेहवार के तरीका निश्चित करे ला; समाज के कार्य-प्रणाली एकरा के संस्था के रूप देला आ ब्यवस्था बनावे के काम करे ला; अधिकार आ जिम्मेवारी के बँटवारा एकरे काम करे के ढंग आ व्यवस्थित रूप से बनल रहे में मदद करे ला; आपसी सहजोग एकरे पैदाइश आ बनल रहे के मूल आधार होला आ समूह के लोग पर कुछ नियंत्रण रखे ला आ कुछ तरह के स्वतंत्रता भी देला।
एह तरीका से, समाज, लोगन के समूह द्वारा आपसी सहजोग के आ आपस में बेहवार के निश्चित तरीका आ रूप देवे वाली एगो संस्था हवे जवन सामाजिक संबंध के जाल पर खड़ा बाटे।
संरचनावादी बिचारधारा में समाज के निरूपण अइसन सांस्कृतिक अवसंरचना भा आर्थिक, सामाजिक, औद्योगिक अवसंरचना के रूप कइल जा सकत बाते जवन लोगन के एकट्ठा भइले से बनल बा, फिर भी एकरा से अलग कुछ बा। एह बिचार के अनुसार समाज खाली दूसरे लोग के साथ आचार बेहवार पर आधारित न होला बलुक लोगन के अपने भौतिक पर्यावरण आ अपने से अन्य लोग के साथ संबंध से बनल संरचना होला।
समाज के अध्ययन करे वाला बिसय समाज शास्त्र हवे। समाज मनोबिज्ञान भा सामाजिक मनोबिज्ञान नाँव के बिसय समाज में लोग के आपसी आदान-प्रदान के आ संबंध के मनोबिज्ञान के ब्याख्या करे ला। एकरे आलावा समाज कई ठो अउरी संस्था सभ के मूल इकाई भी होला आ राजनीति आ अंतर्राष्ट्रीय संबंध में महत्व के बिसय होला।


text:
पिछला दिने दिल्ली में चलत बस में एगो लड़िकी से झुण्ड में बलात्कार कइला का बाद ओकरा के मरल जइंसन हालत में बस से फेंकद दिहल गइल. ओह लड़िकी के अस्पताल में इलाज होखत बा आ ओकर हालत अब मरल कि तब मरल वाला चलत बा. एह मामिला पर चारो तरफ, मीडिया में आ सड़कन पर, विरोध दर्ज करावल जात बा. बलात्कारियन ला फाँसी के सजा देबे के कानून माँगल जात बा.
काल्हु एगो टीवी चैनल पर चलत बहस का दौरान कांग्रेसी नेता संजय निरूपम भाजपा नेत्री स्मृति ईरानी पर एगो फूहड़ टिप्पणी कर दिहलन. बहस में हारल बर्दाश्त ना भइल त निरूपम स्मृति ईरानी से कहलन कि आप त टीवी पर पईसा ला ठुमका लगावत रहीं आ अब विश्लेषक बन गइल बानी! निरूपम के एह बेहूदा तंज पर ढेरे लोग नाराज बा. कहे वाला त इहो कहत बाड़न कि आखिर चैनल के एकरो के त कुछ जिम्मेदारी बने के चाहीं कि ओकरा सोझा बहस में केहू सभ्यता के सीमा मत लाँघो. बाकिर कांग्रेस प्रेमी चैनल एह तरह के बेहूदगी के या त महटिया देले भा जानबूझ के उकसावेले जेहसे ओह लोग के टीआरपी बढ़ो. नामे नाम कि बदनामे नाम. करीब करीब हर पार्टी में निरूपम जइसन मनीषी बाड़न. बाकिर कांग्रेस के बदजुबानी बोलतुअन के मौका अधिका मिल जाले आपन बकतूत पसारे के.
काल्हुवे जब गुजरात में भाजपा पाँचवी बेर आ नरेन्द्र मोदी के अगुअई में तिसरका बेर जीतल त देश के गहमंत्री आ कांग्रेसी नेता पी चिदम्बरम आपन बकतूत पसारत कहलन कि गुजरात में त कांग्रेस जीत गइल काहे कि ऊ भाजपा के साल २००७ जतना सीट ना जीते दिहलसि आ आपन जीतल सीट बढ़ा लिहलसि! मजे के बात ई रहल कि पीचि के ई बकतूत मजाक में ना बलुक पूरा गंभीरता से कहल गइल रहे.
अब एह बलात्कार, बेहूदगी आ बकतूत तीनो का पीछे कवनो ना कवनो रूप मे कांग्रेस के सरकार भा ओकर नेता मौजूद रहलन एहसे अचरज होत बा कि आखिर ई सरकार चाहत का बिया. माटी के माधो त आपन खासियते बना लिहले बाड़न गुम्मी साधे के. बाकि का देश अइसही चली आ चलावल जात रही?


text:
"........बाकिर ए फेर में मत रहीं कि भोजपुरी के सरकार से मान्यता मिलला के बाद कवनो फायदा होखे वाला बा। जइसे ई सरकार के मानल भासा बनी वइसहीं चोर-चुहार हाजिर होके सब कुछ बरबाद कर दिहन सन। जवना आदमी के भोजपुरी बोले में शरम लागता काल्हे ऊहे भोजपुरी के महान बिदवान आ साहित्यकार हो जाई।
अब बात रहल सरकार के भोजपुरी के त हिन्दी के हाल सभे जानता। भोजपुरी जब सरकार द्वारा मान लेवल जाई त एकरो दशा हिन्दी से बदतर हो सकेला लेकिन अच्छा ना। जब ले अंग्रेजी के कुत्ता ए देश में हर गली में घूमी आ काटी तब ले भारत के कवनो भाषा के सम्मान संभव नइखे। होखे के ई चाहीं कि भोजपुरी इलाका में सारा काम भोजपुरी में होखो, अदालत से दोकान तक बाकिर जब ई सब हिन्दी में होते नइखे त भोजपुरी के बारे में का कहल जाव?
जवना भारतीय भाषा के स्वीकृति मिल चुकल बा ओकरे हाल का बा? कुछ साहित्यकार लोग आपन काम चला लेता एतने नू! चाहे ऊ कवनो भाषा होखे। अब लक्ष्य भोजपुरी के आगे ले जाएके नइखे, अंग्रेजी के भगावे के बा। जब अंग्रेजी भाग जाई तब भोजपुरी के ओकर हक बिना दिक्कत के मिल जाई।
एगो बात त कहिए दीं कि रउरा से जब हम फोन पर बात कइनी त भोजपुरी में शुरु कइनी लेकिन रउरा हमरा से हिन्दिए में बतिइनी। बीच बीच में हम जब हिन्दी छोड़ के भोजपुरी बोले के चहनी रउआ हिन्दिए बोलनी। अब देखीं एह बात में कवनो जादे ओजन नइखे लेकिन एह बात से कुछ निकलत त बरले बा। लेकिन राउर ई रोज के मेहनत आ प्रयास भोजपुरी के ओही लोग के जोड़े में सक्षम बा जे भोजपुरी से मतलब रखे के चाहता। एसे का होई? एसे त ईहे होई कि हमनी के अपने में भोजपुरी-भोजपुरी के हल्ला करत रहेम सन। जे भोजपुरी से जुड़ल बा ऊहे भोजपुरी किताब, वेबसाइट से मतलब रखले बा। माने एक तरह से देखल जाव त लेखक आपन किताब लेखक के छाप-छाप के देता आ मने-मने खुश होता। अब रउआ बताईं कि एसे भोजपुरी के प्रचार-प्रसार होता कि ना? जे पहिले से भोजपुरी के मानता ऊहे एमें शामिल बा। शहर के बात छोड़ दिआव गाँव में अब नयका फैशनप्रिय लोग हिन्दी बोलल शुरु क देले बा, ऊहो एसे कि ऊ अंग्रेजी ना बोल सके(अइसन नइखे कि ओकरा हिन्दी से बड़ा प्रेम बा।) त जब लोग हिन्दी से दूर भागे के चाहता त भोजपुरी के का बात कइल जाव। सरकार पिछला 64 साल में अइसन एको काम करे के ना चाह्ल जवना से आपन देश आगे बढ़े। बस एतने कइल गइल जवना से लोग के भुलिआवल जा सके। पिछला साठ साल से भोजपुरी खातिर जेतना हल्ला भइल ऊ गलत ना कहल जा सके लेकिन ओकर कवनो असर कहाँ बा?
एसे खाली कल्पना में रहला से ना होई। सोच-समझ के आगे बढ़े के पड़ी कि आखिर भाषा के समस्या के जड़ कहाँ बा? कवनो राज्य में तनी-मनी नौटंकी से भाषा के कवनो फायदा होता, ई सोचल ठीक नइखे लागत। नेता आ मन्त्री के दिमाग से ना देश के भलाई के दिमाग के सोचल बात सही होई। पन्द्रे अगस्त के दू गो लड्डू बाँट के गीत गवला से देश में आजादी नइखे आइल। ..........."
चंदन


text:
खबर एक नजर में (12 जून 2011)
बाबा के अनशन टूट गइल
करिया धन का खिलाफ पिछला नौ दिन से अनशन पर बइठल बाबा रामदेव के अनशन साधु संतन खास करिके श्री श्री रविशंकर का कहला पर टूट गइल. आजु डाक्टर लोग के कहना रहल कि बाबा के स्वास्थ्य के कवनो खतरा नइखे काहे कि उनुका के टोटल पैरेन्टेरल न्यूट्रिशन दिहल जा रहल बा. एह तरीका से बाबा अबही बहुते दिन ले अनशन कर सकत रहले. बाकिर केन्द्र सरकार के बेरुखी देखत उनुका लगे राह ना बाचल रहे. काल्हु उत्तराखण्ड के मुख्यमंत्री निशंक प्रधानमंत्री पर तब गरजल रहले जब प्रधानमंत्री कहले कि राज्य सरकार के बाबा के स्वास्थ्य के ख्याल राखे के चाही. निशंक कहलन कि आपन काम त करत नइखन दोसरा के सीख देत बाड़न. बिना राज्य सरकार से पुछले बाबा के लिआके एहीजा पटक गइल लोग. बाबा के आन्दोलन पर जवना निरंकुश तरीका से केन्द्र सरकार हमला बोलले रहुवे तवना के कवनो लोकतांत्रिक मिसाल ना मिली.
नीतीश कुमार चीन का सफर पर
बिहार के मुख्यमंत्री नीतीश कुमार आजु दिल्ली से चीन खातिर उड़ान भरीहें जहाँ उनकर सात दिन रह के कार्यक्रम बा. मुख्यमंत्री का साथे जल संसाधन मंत्री विजय कुमार चौधरी, पर्यटन मंत्री सुनील कुमार पिंटु समेत सात लोग के टीम जा रहल बा. ओहिजा ई लोग बुद्धिज्म मैपिंग एशिया हिस्टरी एण्ड कल्चर पर आयोजित क्षेत्रीय सम्मेलनो में शामिल होखी.
कृषि विश्वविद्यालय में नौ सौ लोग के बहाली
बिहार के सबौर स्थित बिहार कृषि विश्वविद्यालय में एह साल नौ सौ पद पर बहाली होखे वाला बा. ई जानकारी ओहिजा के कुलपति डा॰ मेवालाल चौधरी आम प्रदर्शनी के उद्घाटन करत दिहलम. बतवलन कि सरकार विश्विविद्यालय के विकास खातिर एक हजार करोड़ रुपिया के आवंटन दिहले बिया..
यूपी में सड़क बनावे खातिर सात हजार करोड़ के खरचा
यूपी सरकार एह लेखा साल में सड़कन के निर्माण पर सात हजार निनान्बे करोड़ रुपिया खरच करे के योजना बनवले बिया. एहमें से पाँच हजार करोड़ रुपिया के मंजूरी दिहल जा चुकल बा. पूरा राज्य में दू सौ बयालिस पुल बनावल जा रहल बाड़ी सँ जवना में से नब्बे गो के एही साल पुरा कर लेबे के बा.
गंगा दशहरा पुजा अर्चना का सांथ मनावल गइल
काल्हु प्रदेश भर में गंगा समेत सगरी नदियन किनारे लोग नहान कइल आ पूजा अर्चना कर के गंगा दशहरा मनावल. अयोध्या में सरयू तट पर फूल बंगला सजावल गइल आ सरयू नदी के महाआरती कइल गइल. जवना में अयोध्या के बहुते साधु संत शामिल रहले.
हॉकी चैम्पियनशिप
भोपाल में हो रहल हॉकी चैम्पियनशिप में काल्हु चंडीगढ़ राजस्थान के, यूपी केरल के, एयर इण्डिया छत्तीसगढ़ के, हरियाणा मेघालय के हरा दिहले. हाकी से जुड़ल एगो दोसरा खबर में कहल गइल बा कि खेल मंत्रालय हॉकी इण्डिया आ हॉकी फेडरेशन के आपसी सलाह से समझौता कर लेबे के कहले बिया. नया प्रस्ताव से केपीएस गिल के आजीवन संरक्षक बना दिहल जाई आ उपाध्यक्षो पद हाकी फेडरेशन का लगे रही. साल २०१४ मे नया चुनाव करा के कार्यकारिणी बना लिहल जाई.
भारत तिसरको एकदिना जीत लिहसलि
काल्हु भारत वेस्ट इण्डीज के तीन विकेंट से हरा के तिसरको एकदिना जीत लिहलसि आ साथहीसाथ पाँच मैच के सीरीज अपना नामे करा लिहलसि. काल्हु भारत का सोझा जीत खातिर २२६ रन बनावे के लक्ष्य रहल जवना खातिर भारत सात विकेट का नुकसान पर २२८ रन बना लिहलसि जबकि बाइस गो गेंद फेंकल बाकिये रहल.
सानिया नेहवाल हार के बाहर भइली
थाइलैण्ड में चल रहल ओपन ग्रांड प्री बैडमिंटन टूर्नामेंट में काल्हु क्वार्टर फाइनल में भारत के सानिया नेहवाल चीन के झुएर्वी ली से सीधा गेम हार के बाहर हो गइल. उनुका साथ ही भारत के चुनौतिओ खतम हो गइल.


text:
सिनेमा भोजपुरी के जुबली स्टार दिनेशलाल यादव निरहुआ के फिलिम ‘एक बिहारी सौ पे भारी’ पिछला शुक का दिने बिहार में रिलीज भइत त निरहुआ के जलवा देखे लायक रहल. निरहुआ अभिनीत एह फिल्म के बिहार के 55 से अधिका सिनेमाघरन में शानदार ओपनिंग मिलल. बहचर्चित हिंदी फिलिम ‘एक था टाईगर’ जइसन फिलिम का सोझा आ रमजान के आखिरी जुमा रहला का बावजूद एह फिलिम के शानदार ओपनिंग मिलल.
एह फिलिम में निरहुआ बिहारी युवक बनल बाड़ें आ उनकर बोलल संवाद ‘बिहारी मतलब बगावत की चिंगारी’ आ ‘जईसन लकड़ी वईसन आरी, दुश्मन के घर में घुसके मारी, एक बिहारी सौ पे भारी’ पर दर्शकन के ताली खूब बाजत बा. उनकर एक्शन सीन आ संवाद अदायगी हमेशा का तरह दर्शकन के बहुते पसंद आवत बा.
जगदीश शर्मा निर्देर्शित एह फिलिम में निरहुआ संगे दू गो हसीन अदाकारा बाड़ी अंजना सिंह आ अक्षरा सिंह.
(प्रशांत निशांत के रपट)


text:
केन्द्र सरकार अपना जिद्द पर अड़ल बिया आ काल्हु राज्यसभा में केन्द्रीय मानव संसाधन राज्य मंत्री बतवलन कि केन्द्रीय विश्वविद्यालय गया के पंचनपुर में स्थापित कइल जाई. कहलन कि स्थल चयन समिति मोतिहारी के एह लायक ना पवलस काहे कि ९हिजा जरूरी सामाजिक आ भौतिक सुविधा के कमी बा, पंचनपुर के जमीन रक्षा मंत्रालय के ह आ एह जगहा से रेल आ हवाई संपर्क मौजूद बा. इहो कहलन कि एह विश्विद्यालय के स्थापना साल २००९ में कइल जा चुकल बा आ अबहीं पटना के बीआईटी परिसर में चलावल जात बा.
मोतिहारी में ना खुली केन्द्रीय विश्वविद्यालय
Advertisements


text:
मात्र 24,990 में एंड्रॉयड आधारित, 32 इंच के स्मार्ट LED टीवी
नई दिल्ली – अमेरिकी कंपनी Vu टेलिविजन के ओर भारत में कंपनी के पहिला स्मार्ट LED टीवी (मॉडल संख्या Vu32K160M) (एंड्रॉयड) पेश कईल गईल।
कंपनी के ओर से पेश इ LED टीवी देश के पहिला एंड्रॉयड आधारित 'स्मार्ट टीवी' होई, जेकरा कीमत फिलहाल 24,990 रुपया (अधिकतम खुदरा मूल्य 28,000) बाटे। एकरा संगे कंपनी 18,900 रुपया कीमत वाला समान्य HD रेडी LED टीवी (मॉडल संख्या Vu32K160) भी पेश कईले बा।
याद रहे कि Vu32K160M मॉडल जाहाँ स्मार्ट टीवी हटे उहें Vu32K160 सिर्फ समान्य LED टीवी हटे, अवुरी एकरा में स्मार्ट फीचर नईखे।
फ्लिपकार्ट प दिहल जानकारी के मुताबीक, Vu32K160M स्मार्ट LED टीवी एंड्रॉयड 4.4.2 किटकैट ऑपरेटिंग सिस्टम आधारित टीवी हटे जेकरा स्क्रीन के रिज़ॉल्यूशन 1366x768 बाटे।
टीवी के स्मार्ट फीचर के चलावे खातिर एकरा में 2GHz के कॉर्टैक्स-ए9 क्वाड कोर प्रॉसेसर अवुरी 2GB रैम बाटे। टीवी के इंटरनल मेमोरी 8GB के बा, जबकि कनेक्टिविटी खातिर पाँच गो USB 2.0 पोर्ट, दु गो HDMI पोर्ट, VGA पोर्ट, AV पोर्ट, वाई-फाई, इथरनेट (नेटवर्क केबल), ब्लुटूथ, अवुरी USB OTG दिहल बा।
गूगल प्ले अवुरी कई गो प्री-लोडेड एप्प के संगे आवे वाली ए स्मार्ट टीवी में 'मिराकास्ट' अवुरी DLNA फीचर भी बाटे।
कंपनी ए स्मार्ट LED टीवी के संगे फूल फंकशन एंड्रॉयड रिमोट अवुरी टीवी के रिमोट भी देता। एकरा अलावे सीमित समय तक एकरा संगे लॉजीटेक के K400r वायरलेस कीबोर्ड भी दिहल जाता।
Vu टेलिविजन के स्मार्ट LED टीवी अभी सिर्फ फ्लिपकार्ट प उपलब्ध बा, जबकि समान्य LED टीवी देश सभे प्रमुख रीटेल स्टोर अवुरी वेबसाइट के माध्यम के खरिदल जा सकता।
First Update: 04 November, 2014 12:57 PM


text:
दू गो चर्चित हत्याकांडन के राज खोले वाली फिलिम हवे ‘देख के’.
पिछला कई साल से ‘सन्नाटे को चीरती सनसनी फिर देगी दस्तक’ सुनते आवाज के जादूगर श्रीवर्धन त्रिवेदी के चेहरा सामने आ जाला जे बरीसन से छोटका परदा प क्राइम बेस शो के शाहंशाह बनल बाड़े. छोटका परदा से बड़का परदा का ओर डेग बढ़ावत श्रीवर्धन त्रिवेदी फिलिम निर्माण में आ गइल बाड़े आ उनकर पहिला फिलिम हवे ‘देख के’.
एह फिलिम के 11 जुलाई से सगरी बिहार में एक साथ रिलीज कइल जाई. निर्देशक हउवन महुआ टीवी के चर्चित शो ‘भौकाल के चौपाल’ के भौकाल सिंह उर्फ निखिल राज. निखिल राज बतावत बाड़े कि एह फिलिम के कहानी तब लिखे के शुरु कइलन जवना घरी उ ‘भौकाल के चौपाल’ शो ला उत्तर प्रदेश, बिहार, आ झारखंड के गलियन में लगातार घुमत रहलन. फिलिम के कहानी आ घटना ओही दौर के अनुभव प बा जवन उ भौकाल सिंह बन के हर आम ईंसान, अधिकारी, नेता, प्रशासन, शहर, गांव आ कस्बन मे बतौर अभिनेता पवलन. कहानी कहीं ना कहीं आम दर्शको के अपना संगे जोड़ी.
एह फिलिम में साल 1984 के सिख दंगा का साथही बिहार के दू गो बड़हन आपराधिक वारदातो के समेटल गइल बा. एह फिलिम ला ऑस्कर नॉमिनी बॉम्बे जयश्री, कैलाश खेर, हॉलीवुड सिंगर योगेश्वरन मानक्कम साउथ अफ्रिकन सिंगर सईयों बाबा कमारा, क्लासिकल सिंगर सुधीर रेखारी, लोक गायक बच्चू शुक्ला जइसन गायकन के संगीतकार पॉल जैकब के साथ मिलल जवन तमिल सिनेमा के मशहूर नाम ह. साथही हिंदी आ बंगला फिलिमन के मशहूर नाम बोनी चक्रवर्तीओ एह फिलिम से जुड़ल बाड़े.
कलाकारन में सनसनी फेम श्रीवर्धन त्रिवेदी, अवधेश मिश्रा, जाकिर हुसैन, प्रकाश जैस, पद्म सिंह, श्री कंकाणी, निशु जी वगैरह खास बाड़े. भोजपुरी सिनेमा के बैड मैन अवधेश मिश्रा पहिला बेर एगो पॉजिटिव भूमिका में बाड़न.
(रंजन सिन्हा)


text:
भोजपुरी सिनेमा के डांसिंग गर्ल सीमा सिंह फिल्म “रंगबाज” खातिर जवन आयटम नम्बर कइले बाड़ी ओकर डांस स्टेप अतना कमाल के बा कि सभे कहत बा कि एह नम्बर के ढेर दिन ले याद राखल जाई. सीमा सिंह एह फिल्म में दू गो आयटम कइले बाड़ी जवना में एगो के बोल ह, “हमार जवानी माँगे लें”. एह गाना के सफलता के आलम ई बा कि लोग एकरा के दनादन अपना मोबाइल पर डाउनलोड कइले जात बा. निर्मात निर्देशक शिवराम यादव के कहना बा कि सीमा एह गाना में बिजुरी गिरा दिहले बाड़ी. लोग उनुका के बतावत बा कि एह जवानी का आगा शीलो के जवानी पानी भरी.
एसीसी डिजिटल प्रा॰लि॰ कंपनी के बनावल एह फिल्म में हैदर काजमी आ रानी चटर्जी मुख्य कलाकार बाड़े आ साथ में नीलिमा सिंह, बृजेश त्रिपाठी, माया यादव, आ अनिलो यादव के खास भूमिका बा. हैदर काजमी जइसन एगो नया दमदार एक्टर भोजपुरी सिनेमा में आइल बा आ निर्देशक शिवराम यादव के काम के तारीफो खूब होत बा.
(स्रोत – शिवराम यादव)


text:
गुरुवार, 26 जुलाई 2012
तुलसी बाबा की कृपा से गदहो व्यास हो जाता..
तुलसी बाबा के शत-शत नमन। माई हुलसी के हजार बार गोहरावत हई, जवन अपनी कोख से अइसन रतन पैदा कइली जे भगवान राम के भी ‘ पुरुषोत्तम’ बना दिहलन। आत्माराम दूबे के करोड़न प्रनाम, जेकरा बून से परम संत के पैदाइस भइल। दुयरेग के अइसन घड़ी में तुलसी के अवतरण भइल जब मूल नक्षत्र चढ़ल रहे। जनमते कपारे अभागि चढ़ गइल। माई हुलसी के शरीर छूट गइल। पालन करेवाली मुनिया मरि गइल। बाबुजी आत्माराम चलि बसलें। बिपत्ति बखरा पड़ गइल। येने-वोने डोलत रामबोला पर संयोग सहाय भइल, नरहरिदास के कृपा बरसि गइल। हुलसी के बेटवा तुलसीदास हो गइल। रामचरित मानस अइसन ग्रंथ समाज के समर्पित करे वाला तुलसी बाबा रउरा धन्य बानी। सावन शुक्ल सप्तमी के दिन रउरा के याद करि के लोग धन्य हो जात बा। बाबा! राउर चार लाइन के चौपाई याद के दुपाया गदहा भी व्यास बनि जात हवें। तुलसी बाबा! रउरा फिर एक बेर अवतार लेई। आर्दश सिखावे खातिर। धरम-करम लखावे खातिर। गुरु-शिष्य, स्वामी-सेवक, मातु-पितु बचन के अनुरागी बनावे खातिर। भाई हित बदे राज काज त्याग तपसी जीवन के सीख देवे खातिर। कोल भील की भक्ति भाव में जूठ बेर खाये के नीति प्रदर्शित करे खातिर। ऊंच-नीच के भेद मिटा के गुह निषाद के गले लगावे खातिर। भ्रातृ सेवा में 14 वर्ष ले नीद नारि भोजन के परित्याग करे वाला की गुणगान खातिर। अहंकार के डंका बजावे वालन के लंका भालू-बनरन से जरवावे वाला श्रीराम की जयकार खातिर। राम के पुरुषोत्तम राम बनावे वाला तुलसी के बार-बार प्रनाम। तुलसी बाबा रउरे बतवलीं कि विप्र धेनु सुर संत हित लिन्ह मनुज अवतार। राम के चरित रचि के बाबा रउरा अमर हो गइलीं। आज फेर जरुरत बा रउरे अवतार के। परिवार बिखरत बा। सामाजिक मूल्य विदीर्ण होत बा। लोग आपन संस्कृति भुलात बा। धारण करे वाला धरम के आडंबर की आवरण में लपेट लिहल गइल बा। पंडित विद्वान गुनी जन के समुचित स्थान ना मिलत बा। मद्यप जुआर लंपट जन के वर्चस्व बढ़त बा। चुगला चिमचा चापलूस के मंतण्रा ही साहब शुब्बा का सुहात बा। सत्य ना जाने कवना गुफा में लुकाइल बा। लोग झूठ के गाल बजावत बा। जेकरा हाथ में लाठी बा, भैंस ओही के बतावल जाता। नर्तकी राज भोगत हई। सावित्री वन में बइठ के रोवत हई। सत्यवान के प्रान उनकी समनवे हरि लिहल जाता। अइसन समय में तुलसी बाबा के दुसरका अवतार जरूरी हो गइल बा। बाबा! राउर कृपा महान बा। हमरो जइसन गदहा मनई भी रउरी चौपाई की सहारे व्यास बनला के गर्व पलले बा। तुलसी जयंती पर हमरी ओर से इहे श्रद्धांजलि बा-
तु लसी बाबा की कृपा से, गदहो व्यास हो जाता।
कामी क्रोधी क्रूर आ लंपट, मंच पर पूजल जाता।।
चरित राम के सुना-सुना के, पइसा बहुत बटोराता।
जीवन में चरितार्थ भले ना, पर वचन सुनावल जाता।।
सावन शुक्ल सप्तमी आइल, फोटो पर मूड़ नेवाता।
एक चरण चौपाई भी, जीवन में ना उतराता।।
- नर्वदेश्वर पाण्डेय देहाती का यह भोजपुरी व्यंग्य राष्ट्रीय सहारा के 26 /7/ 12 के अंक में प्रकाशित है .
गुरुवार, 19 जुलाई 2012
‘खाकी-खादी-क्रिमिनल् का भइलन एकै संग?
बाबा गोरखनाथ के दोहाई। गोरखपुर के अपराध से बचाई। रउरा नगर में केहू सुरक्षित ना बा। दिन दहाड़े लोग लुटात बा, पिटात बा, मरात बा। रात में घरन में डकैती होता त दिन में सड़क पर लूट आ छिनैती होता। पुलिस सुति गइलि बा। बदमाश जागि गइल हवें। कानून व्यवस्था भले ध्वस्त बा, ‘खाकी-खादी-क्रिमिनल’ मस्त बा। चारो ओर त्राहि-त्राहि मचल बा। पुलिस लगातार पर्दाफास करति बा। अपराधिन के धरति बा। जेल में ठेलति बा। लेकिन अपराध रुके के नावे ना लेत बा। पुलिस की ‘ पर्दाफास कथा’ में छेद ही छेद बा। एतना अ-‘अपराधी’ पकड़ के जेल भेजा गइले, तबो अपराध ना रुकल। लोग कहत बा- पुलिस की बेंत में घुन लागि गइल बा। असलहा मुरचा गइल बा। पुलिस लउकति बा, लेकिन ओइसे जइसे खेत में खड़ा कवनो ‘ धोखा’ (बीजुका) होखे। धोखा से त जंगली जानवर आरी-पासी गइले से डेरा जात हवें लेकिन महानगर के बदमाश त सड़क के छुट्टा सांड अइसन पुलिस के लगवे से खुरचारी मारत, सिंगिवटत, रगरत, धकियावत चलि जात हवें। छोट-मोट चोरी छिनैती के बाति छोड़ीं,बड़वर कांड पर नजर डालीं। गुलरिहा थाना की संतहुसैन नगर कालोनी में श्यामाकपूर के हत्या करिके घर लूट लियाइल। पता चलल कि हत्या आ डकैती राजमिस्त्री कइलन। बैंक रोड पर दिनदहाड़े इंजीनियर लुटा गइलें। भरोह में कृषि अधिकारी से लूट हो गइल। कैम्पियरगंज में मनीष सामंत के घर लुटा गइल। तुर्कमानपुर में जर्दा कारोबारी मुमताज लुटा गइलन। कोआपरेटिव बैंक के गार्ड मरा गइलन। खजाना लुटला के प्रयास भइल। रेलवे की जीएम आफिस की सामने एटीएम उखाड़े के प्रयास भइल..। और बहुत कांड भइल, केतना गिनाई? अब शहर में करिया टीशर्ट वाला मोटका चोर के फोटो जगह-जगह सटाइल बा। शहर के मनई मोटकन के देखि के शंका करत हवें। महानगर की हालात पर देखीं इ कविता केतना सधत बा-
रात डकैती आये दिन, दिन में होत बा लूट।
महानगर में जइसे मिलल, होय लूट के छूट।।
उंघत पुलिस बा इहां के, जागल हवें बदमाश।
लचर भइल कानून व्यवस्था, झूठ मूठ बकवास।।
पुलिस बेंत में घुन लगल, कि हथियारन में जंग।
खाकी-खादी-क्रिमिनल, कि भइलन एकै संग।।
होत जवन बा धरपकड़, का सचहूं ‘पर्दाफास’।
बहुत छेद बा ‘पुलिस कथा’ में, बुझबि मत परिहास।।
महानगर में जइसे मिलल, होय लूट के छूट।।
उंघत पुलिस बा इहां के, जागल हवें बदमाश।
लचर भइल कानून व्यवस्था, झूठ मूठ बकवास।।
पुलिस बेंत में घुन लगल, कि हथियारन में जंग।
खाकी-खादी-क्रिमिनल, कि भइलन एकै संग।।
होत जवन बा धरपकड़, का सचहूं ‘पर्दाफास’।
बहुत छेद बा ‘पुलिस कथा’ में, बुझबि मत परिहास।।
नर्वदेश्वर पाण्डेय देहाती का यह भोजपुरी व्यंग्य राष्ट्रीय सहारा के 19 जुलाई 2012 के अंक मे प्रकाशित है ।
शुक्रवार, 13 जुलाई 2012
हम्मन के मजबूरी बा झोला छाप जरूरी बा
सरकार झोला छाप डाक्टर लोग पर नकेल कसति बा। मुकदमा लिखत बा। जेल भेजे के तैयारी करति बा। येह सब कार्रवाई से दुखित मनबोध मास्टर के कहनाम बा कि हम्मन खातिर झोला छाप ही भगवान हवें। हम्मन के मजबूरी बा। झोला छाप जरूरी बा। सरकार जगहे-जगह जवन सरकारी अस्पताल खोलले बा उ खुदे बेमार हो गइल बाड़न। सरकारी डाक्टर लोग अस्पताल में कम डेरा पर मरीज देखला में ज्यादा रुचि लेत हवें। जवन डाक्टर जेतने नामवर ओकरा आंगन में ओतने मरीजन के भीड़। कई जने डाक्टर लोग अस्पताल से तनख्वाह आ अपनी नर्सिग होम में मरीजन के सेवा करत हवें। जवले परिजनन की जेब में पइसा तबले सेवा। ओकरा बाद भगवान मालिक, मरीज मरों चाहे जीओ अपनी भाग्य से। शहर से सदर ले डाक्टरन के ऊंच हवेली देख के अंदाजा लगालीं । बेमारी जेतने भारी,डाक्टर के फीस ओतने भारी। डाक्टर लोग के तरह-तरह के नामकरण सुनि के मास्टर का बहुते दुख होला। कहलें- हम त डाक्टर लोग के भगवान के भाई समझत रहलीं लेकिन वाह रे! लोग, खूनचूसवा, कीडनीबेचवा, बच्चाबेचवा,अंखिफोड़वा, जनमरवा, जेबनोचवा..केतना नाम ध दीहलें। गांव-देहात में रात के जब केहू के कपरबथी, पेटगड़ी, दूनो पवन चली त झोला छाप डाक्टर लोग ही कामे आवेलन। गांव से कोस -दू कोस दूर सरकारी अस्पताल पर गइला पर अक्सर पता चलेला कि डाक्टर साहब शहर में अपनी नर्सिग होम पर चलि गइल हवें। कई जगह त चौकीदार चाहे सफाईकर्मी ही रात की बेरा एमरजेंसी के डय़ूटी निभा देलन। झोला छाप डाक्टर लोग के डिग्री डिप्लोमा जांच कइला की पहिले जव सिस्टम बेमार बा ओकर दवा होखे के चाहीं। रात में सीएचसी होखे चाहे पीएचसी डाक्टर लोग के रहल जरूरी कइल जा। दिन में डाक्टर लोग की केबिन में अंड़सल एमआर आ बहरा फर्श पर छटपटात बेमार के देखि के इहे लागेला कि इ व्यवस्था ही बेमार बा। सरकारी डाक्टर, सरकारी दवा यदि सवके सुलभ हो जाई त केहु का कुक्कुर ना कटले बा कि झोला छाप डाक्टर लोग से जेब कटवाई। करोड़न रूपया की लागत से निर्मित सरकारी अस्पताल डाक्टर बिना ‘ चौके के राड़ ’ अइसन लागेला। झोला छाप डाक्टर लोग पर होत कार्रवाई पर देखीं इ कविता केतना सधत बा-
हम्मन के मजबूरी बा। झोला छाप जरूरी बा।।
दुरुस्त करù पहिले व्यवस्था, तब कार्रवाई पूरी बा।।
डाक्टर के कुरसी से बान्हù, अस्पताल में उनके छान्हù।
तोहार व्यवस्था बेरमतिहा बा, ओकरा जड़इया-जूरी बा।।
झोला छाप के छुट्टा छोड़ù, सरकारी के पगहा जोड़ù।
बहुत अगर उत्पीड़न होई, त बाकी थुरा-थुरी बा।।
दुरुस्त करù पहिले व्यवस्था, तब कार्रवाई पूरी बा।।
डाक्टर के कुरसी से बान्हù, अस्पताल में उनके छान्हù।
तोहार व्यवस्था बेरमतिहा बा, ओकरा जड़इया-जूरी बा।।
झोला छाप के छुट्टा छोड़ù, सरकारी के पगहा जोड़ù।
बहुत अगर उत्पीड़न होई, त बाकी थुरा-थुरी बा।।
नर्वदेश्वर पाण्डेय देहाती का यह भोजपुरी व्यंग्य राष्ट्रीय सहारा के 12 जुलाई 2012 के अंक मे प्रकाशित है ।
सदस्यता लें संदेश (Atom)


text:
मकड़जाला में अझूराइल कांग्रेस
बिहार के हार का बाद कांग्रेस अउरी नर्वस हो गइल बाड़े. पहिले त भ्रष्टाचार के आरोप में घेरात गइल आ लाख कोशिश का बावजूद विपक्ष के तूड़ ना सकलसि कि भाजपा आ गैर भाजपा विवाद के हवा दे पावे. हालात अतना बिगड़ल जात बा कि अब मनमोहनो सिंह घोटाला का घेराबंदी में आवत जात बाड़े. आम जनता जानल चाहत बिया कि मनमोहन अतना दिन ले चुप्प काहे रहलें. प्रधानमंत्री होखला का नाते उनको जिम्मेदारी बनत रहे कि घोटाला ना होखे देसु. कइसे एगो दागी के सतर्कता आयोग के प्रधान बना दिहलन. फेर दिग्विजय सिंह के करकरे से जुड़ल बयान पर कांग्रेस के किरकिरी भइल. विकिलिक्स के खुलासा में इहो पता चलल कि कांग्रेस अपना वोट बैंक खातिर कवनो सीमा ले गिर सकेले. रहल सहल कसर गृह मंत्री के गैर जिम्मेदाराना बयान से पूरा हो गइल. एह पूरा हंगामा में सोनिया गाँधी के अपना संसदीय दल के संबोधन लोग के ध्यान ना खींच पवलसि.


text:
– ओ. पी. सिंह
महामहिम राष्ट्रपति जी, राउर बतिया हमरा से बरदाश्त नइखे होखत. अब रउए बता दीं कि हम कहाँ जाईं. कोच्चि मे 2 मार्च के दीहल राउर उद्बोधन हमरा सोझा बा. एहमें राउर कहना बा कि अपना देश में असहिष्णु लोग ला कवनो जगहा ना होखे के चाहीं. मीडिया में राउर भाषण जवना तरह से पेश कइल गइल ओहसे हमरा पहिले लागल कि मीडिया ओकरा के अपना हिसाब से पेश कइले बा. त हम राउर आधिकारिक भाषण पढ़नी आ साँच कहीं त राउर भाषणो हमरा पचल ना. एह हालत में रउरे बताईं कि हम कहाँ जाईं. रउरा कहले बानी कि हिन्दुस्तान पुरातन काल से बरदाश्ती रहल बा आ हर तरह के बाति, विचार, संस्कारन के जगहा देत आइल बा. आ ई परम्परा बरकरार रहे के चाहीं. बोले भा अभिव्यक्ति के आजादी सबले खास मौलिक अधिकार हवे हमहन के संविधान के. आगे कहले बानी कि भारत हमेशा से शिक्षा के क्षेत्र में विश्व नेता रहल बा. नालन्दा आ तक्षशिला विश्व विद्यालयन के नामो लिहले बानी रउआ.
रउरा संबोधन के एक हिस्सा से हमहु सहमत बानी काहे कि ई ऐतिहासिक सच्चाई ह. बाकिर अपना एही बरदाश्ती सुभाव का चलते भारत एह हालात में आ फँसल बा. शायद राउर मनसा इहे बा कि देश के सगरी विश्वविद्यालयनो के नियति नालन्दा आ तक्षशिले का तरह हो जाव. जरा के राख बना दीहल जाव. देश के जनता के गाढ़ कमाई प पलात पोसात जेएनयू के नमकहराम विद्यार्थी आ फैकल्टी देश के टुकड़ा टुकड़ा करे के बातु कहसु, नारा लगावसु आ हमहन ओकरा के हँसी खुशी बरदाश्त कइले जाईं. रउरा त धिरवलो बानी कि अगर अइसनका लोग के रोकल गइल त देश एक ना रहि पाई.
ना महामहिम, ना. बहुत बरदाश्त क चुकल बा हिन्दुस्तान आ अबहियों बहुत कुछ बरदाश्त कइले जात बा. बाकि समय आ गइल बा कि अब एह बरदाश्ती सुभाव के बदलल जाव. कई साल पहिले बनारस में सुनल एगो नारा तब नीक ना लागल रहुवे बाकि आजु सोचत बानी त एकदम सही लागत बा कि भारत में जदि रहे के बा त वन्दे मातरम कहे के होई. जे लोग वन्देमातरम ना कहि सके, भारत अम्मी के जय ना बोल सके ओह लोग के एहीजा रहे के हक ना बने.
आ रहल देश के एक बेर फेरु टुकड़ा होखे के बात त कोढ़िया डेरावे थूक से वाला डर अब काम नइखे करे वाला. अगर पिछलके बेरा के बँटवारा सही सही आ इमानदारी से करा लीहल गइल रहित त आजु ई दिन देखे के ना मिलीत. हालात त उहे हो गइल कि जवना डरे अलगा भइनी तवने मिलल बखरा. अगर ओही घरी राफ साफ करा लीहल रहीत त आजु देश बहुते बवालन से बच गइल रहीत. बाकिर नेहरु के सत्ता लिप्सा आ गाँधी कै बुद्धि का चलते देश के टुकड़ा टकड़ा करे के मनसा राखे वालन के बरदाश्त करे के उपदेश दीहल जात बा.
महामहिम, इहे बात जब हमनी का कहेनी जा कि जेकरा हिन्दुस्तान से प्यार नइखे ओकरा पाकिस्तान चलि जाए के चाहीं त केतना हल्ला मचि जाला. आजु इहे बात रउरा कहत में लाज ना लागल. रउरा काहे ना विचार विमर्श करत हमहन के समुझावत बानी कि देश द्रोहियन के बाति कवना तरह आ काहे बरदाश्त क लीहल जाव. रउरा त धिरावत बानी, धमकावत बानी, देश से निकल जाए के बात करत बानी.
अगर इतिहास पढ़े आ ओकरा से सीखे के धीरज होखो त देखब कि जबले कवनो इलाका में हिन्दुवन के बहुतायत रहेला तबले ओह इलाकन में अल्पसंख्यक अधिकारन के बात खूब होखेला. बाकि जसहीं कवनो इलाका में हिन्दू अल्पसंख्यक हो जालें सगरी अधिकार भुला दीहल जाला. एकर उदाहरण गिनावे लागब त रउरो अनकस होखे लागब महामहिम. माफ करब, आजु ई सब बाति हम ना, हमार कीबोर्ड लीख दिहलसि ह, ठीक ओही तरह जइसे गुलमोहर के बाप के जान पाकिस्तान ना लिहलसि, लड़ाई ले लिहले रहुवे.


text:
रायपुर, 21 मई 2018। आज इहां राजभवन सचिवालय म राज्यपाल के सचिव श्री सुरेन्द्र कुमार जायसवाल ह आतंकवाद विरोधी दिवस के अवसर म राजभवन के अधिकारी मन अउ कर्मचारी मन ल आतंकवाद अऊ हिंसा के विरोध करे अउ विघटनकारी शक्ति मन ले लड़े के शपथ देवाइन। उमन देश के अहिंसा अउ सहनशीलता के परम्परा म […]
Rajyapal
राज्यपाल ह गजल संग्रह ‘तन्हाई’ के करिस विमोचन
रायपुर, 11 मई 2018। राज्यपाल श्री बलरामजी दास टंडन ह आज इहां राजभवन म गरियाबंद निवासी श्री जितेन्द्र ‘सुकुमार’ के लिखे गजल संग्रह ‘तन्हाई’ के विमोचन करिस। राज्यपाल ह रचनाकार श्री जितेन्द्र ल गजल संग्रह के रचना बर बधाई अऊ शुभकामना दीन।
राज्यपाल श्री टंडन ले दुर्ग विश्वविद्यालय के कुलपति ह करिस सौजन्य भेंट
रायपुर, 30 अप्रैल 2018। राज्यपाल श्री बलरामजी दास टंडन ले आज इहां राजभवन म दुर्ग विश्वविद्यालय के नवनियुक्त कुलपति श्री शैलेन्द्र सराफ ह सौजन्य मुलाकात करिन। श्री टंडन ह श्री सराफ ल बधाई अऊ शुभकामना दीन। राज्यपाल ह ए अवसर म कहिन के अभी हाल दुर्ग विश्वविद्यालय पहिली पं. रविशंकर शुक्ल विश्वविद्यालय के एक हिस्सा […]
राज्यपाल श्री टंडन ले उच्च न्यायालय के मुख्य न्यायाधीश ह करिस सौजन्य भेंट
रायपुर, 30 अप्रैल 2018। राज्यपाल श्री बलरामजी दास टंडन ले आज इहां राजभवन म छत्तीसगढ़ उच्च न्यायालय के मुख्य न्यायाधीश श्री टी. भास्करन नायर राधाकृष्णन ह सौजन्य मुलाकात करिन।
राज्यपाल श्री टंडन ले डॉ. वर्मा ह करिन सौजन्य भेंट
रायपुर, 26 अप्रैल 2018। राज्यपाल श्री बलरामजी दास टंडन ले आज इहां राजभवन म पंडित रविशंकर शुक्ल विश्वविद्यालय, रायपुर के नवनियुक्त कुलपति डॉ. केशरी लाल वर्मा ह सौजन्य मुलाकात करिन।
राज्यपाल ले पूर्व विधानसभा उपाध्यक्ष ह करिन सौजन्य भेंट
रायपुर, 25 अप्रैल 2018। राज्यपाल श्री बलरामजी दास टंडन ले आज इहां राजभवन म छत्तीसगढ़ विधानसभा के पहिली उपाध्यक्ष श्री नारायण चंदेल ह सौजन्य मुलाकात करिन।
राज्यपाल श्री टंडन ले ब्रिगेडियर एस.एस. धाड़वाल ह करिन सौजन्य भेंट
रायपुर, 25 अप्रैल 2018। राज्यपाल श्री बलरामजी दास टंडन ले आज इहां राजभवन म छत्तीसगढ़ अउ ओड़िशा सब एरिया के कमांडर, ब्रिगेडियर एस.एस. धाड़वाल ह सौजन्य मुलाकात करिन।
राज्यपाल श्री टंडन ह शहीद जवान मन के प्रति गहरा शोक व्यक्त करिन
रायपुर, 13 मार्च 2018। राज्यपाल श्री बलरामजी दास टंडन ह सुकमा जिला म आज एक नक्सली हमला म केन्द्रीय रिजर्व पुलिस बल के जवान मन के शहादत उपर गहरा शोक व्यक्त करिन। राज्यपाल श्री टंडन ह शहीद जवान मन के प्रति श्रद्धांजलि अर्पित करत ऊंखर परिजन मन के प्रति गहरी संवेदना व्यक्त करे हें। राज्यपाल […]
राज्यपाल ले बनारस विश्वविद्यालय के प्रोफेसर ह करिस सौजन्य मुलाकात
रायपुर, 08 मार्च 2018। राज्यपाल श्री बलरामजी दास टंडन ले आज इहां राजभवन म प्रोफेसर राजकुमार, डायरेक्टर, इंस्टीट्यूट ऑफ मेनेजमेंट स्ट्डीज, बनारस हिन्दू विश्वविद्यालय, वाराणसी ह सौजन्य मुलाकात करिन।
राजभवन म आयोजित स्वास्थ्य शिविर म चार सौ ले जादा मरीज मन के होइस स्वास्थ्य परीक्षण
रायपुर, 09 फरवरी 2018। राज्यपाल श्री बलरामजी दास टंडन के विशेष पहल म राजभवन म आयोजित दू दिन के चिकित्सा शिविर म करीबन चार सौ ले जादा मनखे मन के स्वास्थ्य परीक्षण करे गीस। ए शिविर के आयोजन डॉ. भीमराव अम्बेडकर स्मृति चिकित्सालय, रायपुर के सहयोग ले करे गीस। स्वास्थ्य शिविर म राजभवन सचिवालय के […]


text:
भूगोलीय निर्देशांक सिस्टम
भूगोलीय निर्देशांक सिस्टम (ज्याॅग्रफिकल कोऑर्डिनेट सिस्टम) भूगोल में इस्तेमाल होला जे पृथ्वी पर कौनों स्थान क लोकेशन सही-सही बतावे खातिर एगो तरीका हवे। एह सिस्टम में कुछ अंक आ अच्छर के इस्तेमाल से कौनों जगह के सटीक लोकेशन बतावल जाल सके ला, एह संख्या मान सभ के चुनाव एह तरीका से कइल जाला कि इनहन में से एक ठो वर्टिकल (खड़ा-खड़ी) तल पर आ बाकी दू गो भा तीन गो संख्या (जेकरे आगे अच्छर भी हो सके ला) हौरिजेंटल (बेंड़ी-बेंड़ा भा पट) तल पर लोकेशन बतावे लें।
भूगोलीय निर्देशांक सभ में सभसे आम इस्तमाल वाला तरीका अक्षांश, देशान्तर आ ऊँचाई की मान की सहायता से जगह क लोकेशन बतावल हवे।


text:
रमन सिंह कांग्रेस के ललकरले कि उ अजीत जोगी के मुख्यमंत्री उम्मीदवार घोषित क देव
रायपुर 10 नवम्बर (वार्ता) छत्तीसगढ के मुख्यमंत्री रमन सिंह कांग्रेस के ललकरले कि उ अजीत जोगी के मुख्यमंत्री उम्मीदवार घोषित क देखावे.
डा. रमन सिंह पत्रकारन से कहलन कि कांग्रेस अबही ले आपन मुख्यमंत्री उम्मीदवार घोषित नइखे कइले जेहसे लोग तुलना नइखे कर पावत. कहलन कि कांग्रेस अपना ओह नेता के सामने ले आवे जे पहिले एहिजा के मुख्यमंत्री रहल. इशारा जोगी का ओर रहल.
झीरम घाटी के नक्सली घटना का बारे में प्रधानमंत्री मनमोहन सिंह आ कांग्रेस उपाध्यक्ष राहुल गांधी के दीहल बयान पर पलटवार करत रमन सिंह कहलन कि के रहे जे स्वं नन्द कुमार पटेल के मुख्यमंत्री उम्मीदवार घोषित ना करे देत रहल आ के खुदे मुख्यमंत्री के दावेदार रहल. एकर जांच करा लीहल जाव त सगरी साँच सामने आ जाई.


text:
– पाण्डेय हरिराम
आजु दीपावली ह, अन्हार के दूर भगावे के तेहवार. एह तेहवार के भारतीय लोकजीवन में बहुते आध्यात्मिक, सांस्कृतिक आ सामाजिक महत्व ह. दीपावली के रात में दिया जला के हमनी का अन्हरिया पर उजियार के जीत के जश्न मनाइले. अन्हरिया असत्य, अन्याय भा नकारात्मक पक्ष के सूचक ह, ओहिजे उजियार सत्य, न्याय आ सकारात्मक पक्ष के. समाज में फइलल बुराइयन पर अच्छाई के विजयो के प्रतीक ह दीवाली. ई पर्व सुख आ समृद्धिओ के प्रतीक ह. एह पर्व के व्यक्तिगतो जीवन में बहुते महत्व बा. एह दिन हमनी का दिया जरा के अन्याय, असत्य अउर अन्हार के भगवला का साथे मन के मनिलतो के अपना से दूर भगाइलें. उजाला हमनी के भीतर सत्य, न्याय अउर निमना गुण के समावेश करेला.
एहिजा एगो बाति उठत बा कि अन्हार यदि प्रकाश के ना रहला से होला, त छाया अन्हार आ उजियार का बीच के एगो अइसन स्थिति ह जवन होइये के ना होले आ ना होईये के होले. एहिजा एगो दर्शन बा. अन्हार के मतलब एगो करिया आकार जवन अन्हरिया के समुद्र हवे. आंख बंद करते सभतर अन्हारे अन्हार हो जाल. ओकर कवनो रूप-रंग ना होखे बाकिर छाया अइसन ना होले. छाया के मतलब होला कि प्रकाश त बा, लेकिन ओकरा राह में कवनो बाधा आ गइल बा. ओह बाधा के पृष्ठभूमि में प्रकाश मौजूद रहेला. ओकर किरण ओह बाधा के ना भेद पवला से एने ओने छितरा जाला. ओह बाधा के बिम्बे छाया ह. एह छाया के पहिचानल बहुते कठिन बा. ई त बतावल जा सकेला कि ई पेड़ के छाया ह कि कवनो दोसरा चीज के. बाकिर ई बतावल बहुते कठिन होला कि ई कवना तरह के वृक्ष भा वस्तु के छाया ह. जबले ओह वस्तु के आदमी पहिले ना देखले होखे. छाया विश्रामस्थल त हो सकेले लेकिन ओहिजा ऊ स्पष्टता ना हो सके, काहे कि रोशनी नइखे. जहाँ प्रकाश नइखे ओहिजा स्पष्टतो ना होखे. बिना ज्ञान के चलल अंधमार्ग पर चलल ह. एहसे ज्ञान प्राप्ति के ब्रह्म अउर मोक्ष के मार्ग बतावल गइल बा. प्रकाश का बिना कुछउ सम्भव नइखे. प्रकाश के अवरोधे छाया के निर्माण करेला लेकिन व्यक्ति के पृष्ठभूमि में प्रकाश के उपस्थिति छाया के निर्माण ना करे बलुक परछाई बनावेले. परछाई में छाया त बा, लेकिन ऊ ‘पर’ अर्थात दोसरा के बा. भला स्वयं ओकरे छाया के दोसरा के छाया कइसे कहल जा सकेला ?
हमनी जवन कुछ करत बानी, कहत बानी, ऊ सब दोसरे के त ह, सिवाय एह शरीर के. त बात स्पष्ट बा कि एह शरीर से जवनो कुछ होत बा ऊ आपन छाया ना होके परछाईये त ह. साथ ही एहिजा जवना प्रकाश के बात कहल गइल बा, ऊ प्रकाश स्व-बोध के प्रकाश ह, ई स्व के जाने के ह, स्व के पावे के ह. आ जब आदमी अपना निजता के पा लेला त ओकरा में समूल परिवर्तन हो जाला काहे कि ऊ दुनिया का सोझा मौलिक व्यक्तित्व का रूप में सामने आवेला. एहिसे ऊ विद्रोही मान लिहल जाला. दोसरा के अन्धानुकरण ना करके व्यक्ति के आपन स्वतंत्र आ मौलिक अस्तित्व निर्माण करे के चाहीं. अइसनाक व्यक्तित्व दोसरा खातिर छाया बनेले. छाया कल्याणकारी होले, लेकिन परछाई कवनो रूप में कल्याणकारी ना होखे. प्रकाश बने के प्रयास करे के चाहीं, अगर प्रकाश ना बन सकीं त छाये बन सकीलें, लेकिन परछाई ना बने के चाहीं. ओकरा में ना त सुख बा ना ही आनन्द. प्रकाश के राह के हर बाधा गिरा के हमनी के प्रकाशमय बन जाये के चाहीं. तबहियें हमनी का प्रकाशपुंज होके ज्योतिर्मय हो सकीले.
ऋषि लोग एहिसे बहुते साफ स्पष्ट शब्दन में प्रार्थना कइल कि – ‘तमसो मा ज्योतिर्गमय’. एह साधारण लागे वाला शब्दन में बहुते गंभीर भाव छिपल बा. एहमें भौतिक अन्हार से प्रकाश का ओर ले जाये के प्रार्थना त बड़ले बा, साथे इहो भाव ओहमें समाइल बा कि हमनी के अविद्यान्धकार से छोड़ा के विद्यारूपी सूर्य के प्राप्त करावल जाव. हमनी के पुरनिया वैदिक ऋषि लोग हर तरह के सामाजिक समस्यन के तीन श्रेणियन में बँटले बा – अज्ञान, अन्याय अउर अभाव. चाहे कवनो देश होखे, कइसनो समाज होखे, सभतर ई समस्या रहबे करी. एह तीनो समस्यनो में अज्ञान के समस्या सबले बड़ होला काहे कि ई कहल अनुचित बेजाँय ना होखी कि बाकी दुनु समस्या – अन्याय अउर अभाव के समस्या – अज्ञाने का चलते जनम लेली सँ.
त चलीं, अन्हार से अँजोर का राह पर आगा बढ़ल जाव.
(26 अक्टूबर 2011)
पाण्डेय हरिराम जी कोलकाता से प्रकाशित होखे वाला लोकप्रिय हिन्दी अखबार के संपादक हईं आ ई लेख उहाँ का अपना ब्लॉग पर हिन्दी में लिखले बानी.


text:
गिनी गुणांक
अर्थशास्त्र में गिनी गुणांक भा गिनी कोफिशिएंट (अंगरेजी: Gini coefficient) सांख्यिकीय बिचरणशीलता के एगो माप हवे। ई आय में बिसमता के ब्यक्त करे वाला माप हवे। एकर ईजाद इटली के सांख्यिकीबिद कोरादो गिनी (Corrado Gini) द्वारा 1912 में कइल गइल रहे।
गिनी गुणांक, लारेंज कर्व पर आधारित माप हवे। चित्र में 45 डिग्री के लाइन एकदम समान बितरण देखावे ले आ अगर आय के बितरण देखावे वाला लारेंज कर्व एकरे से अलग होखे तब गिनी गुणांक के गणना 45 डिग्री के रेखा आ लारेन्ज कर्व के बीच के एरिया आ 45 डिग्री के नीचे वाला कुल एरिया के बीचा के अनुपात के बतावे ला; एकर गणना G = A/(A + B) के रूप में होखे ले।
गिनी गुणांक के मान 1 होखले के मतलब होला आय भा संपति के बितरण में सभसे ढेर बिसमता बा।


text:
श्री दुर्गा चालीसा
हिन्दू धरम में दुर्गाजी के आदिशक्ति मानल जाला। दुर्गाजी पार्वती जी के अवतार हईं एहि से ईहा के निवास कैलाश ह, दुर्गा जी के...
श्री लक्ष्मी चालीसा
हिन्दू धरम के अनुसार लक्ष्मी जी के धन आ वैभव के देवी मानल जाला। लक्ष्मी जी भगवान विष्णु के मेहरारू (पत्नी) हई। दिवाली प...
श्री हनुमान चालीसा
हिन्दू धरम में हनुमान जी के वीरता, भक्ति आउर साहस के परिचायक मानल जाला। शिवजी के रुद्रावतार मानल जाये वाला हनुमान जी के बजरंग...
ग्रह के अशुभ होखला पऽ आ सकता रउवा जिनगी में अशांति
हर आदमी कउनो ना कउनो ग्रह दोष से ग्रस्त रहेला। कई बार ओकरा पते ना चलेला कि कवना कारण से ओकरा जिनगी के उथल...
नागपंचमी प खुश होईहे नाग देवता
श्रावण शुक्ल पंचमी के दिन "नागपंचमी " श्रद्धा आ विश्वास से मनावल जाला। एह दिन नाग देवता के पूजा कइल जाला आ एह दिन...
शिव जी के एगो अइसन शिव मंदिर जहाँ झाड़ू चढ़ेला
भगवान शिव जी पऽ दूध, पानी, फूल आ बेलपत्तर रउवा चढाइले होखेब भा सुनले होखेब लेकिन कबो सुनले आ देखले बानी झाड़ू चढ़ावत ? नानू...
अपना पसंद के मेहरारू पावे खातिर भगवान शिव जी के चढ़ाई फूल
सावन में भगवान शिव के पूजा के बड़ा महत्त्व बा, आ मानल जाला कि अगर पूरा सावन के महीना सच्चा मन से शिव जी...


text:
एगो पुरान कहाउत ह कि बाँझि का जनिहें परसवती के पीड़ा. आ हम सोचत बानी कि ई सवाल बाँझिने से काहें पूछल गइल. परसवतिओ के त ना मालूम होला बाँझिन का पीड़ा. बाकिर चुँकि बाँझिन असहाय होले त ओकरा प कहाउत कहल आसान होला. आ एही से इहो कहाला कि समरथ के ना दोष गुसाँई. रानी मधुमाखीओ अइसने समरथ में गिनल जाले. ओकर जी हुजूरी करे वाला हजारन मजदूर माखी होली सँ. ओकरा छत्ता भा किला में कवनो राजा मधुमाखी के चरचो ना होले. जबकि मजदूर मधुमाखियन के जनमावें में थोड़ बहुत योगदान त ओकरो होला.
सोचनी कि काहे ना नर मधुमाखी का बारे में कुछ जानकारी बिटोरल जाव आ एह सवाल के जबाब खोजत में बहुते जानकारी भेंटा गइल रानीओ मधुमाखियन का बारे में. सगरी त ना बाकिर काम भर के जानकारी बाँटल जरुरी बा. रानी मधुमाखी हर छत्ता में एके गो होले जबकि नर मधुमाखी कई गो होलें. बाकिर होते जाड़ा एह लोगन के बाकि मजदूर मधुमाखी चहेट देली सँ. आ ई लोग आपन अलगा ठाँव खोज-बना लेला. असल में नर मधुमाखी रानी मधुमाखी के गाभिन बनावल छोड़ दोसर कवनो काम करे जोग होखबो ना करसु. आ गाभिनो बनावे के मौका हजार में एकाधे गो नर मधुमाखी के मिल पावेला. दोसर खासियत होला कि एह लोग के सहवास उड़ते घरी हो सकेला. रानी मधुमाखी के जब गभिनाए के मौसम आवेला त ई उड़ान प निकल जाली आ नर मधुमाखियन का अड्डा का लगे से उड़ान भर देली. इनकर गंध पावते नर मधुमाखियन में रेस लाग जाला आ ओही में से जे तेज होला ऊ बाजी मार लेला. एकरा साथही ऊ मरियो जालें आ तब दोसरो नर मधुमाखियन के मौका मिल जाला. एह कतार के मजा लूटत रानी मधुमाखी एके उड़ान में नाहियों त एकाध दर्जन नर मधुमाखियन के मौत के कारण बन जाली. एह उड़ान का बाद रानी मधुमाखी हजारन मजदूर मधुमाखियन के जनमावे में समर्थ हो जाली.
अब एह जानकारी का बाद केहू के रानी मधुमाखी कहे में डर लागे के चाहीं. हो सकेला अइसने कवनो कारण से आलू के फैक्टरी लगावे आ नारियल के जूस निकाले वाला बबुअवो मध के फैक्टरी लगावे के बाति ना करे. दोसरे हो सकेला कि ओकरा घरहीं के रानी मधुमाखी के खयाल आ जात होखे. आ अब हम आजु के बतंगड़ का मथैला प लवटत बानी. रानी मधुमाखी के तेजपत्ता के स्वाद मालूम होला कि ना से हमरा नइखे मालूम. बाकिर अगर कवनो रानी मधुमाखी कवनो तेजपत्ता के बड़ाई करे त सोचे वाली बाति होले कि राज का बा. तेजपत्ता के पत्ता अपना तेजे का चलते जानल जाले. खाव ओकरा के केहू ना बाकिर तरकारी के सवात बढ़ावे में ओकर कवनो सानी ना होला. खाए बेरा ओकरा के सभे निकालो फेंकेला. एकरा बावजूद तेजपत्ता तेजे रहेला.
अब तेजपत्ता के बाति कहाँ से आइल त एकर श्रेय हम अरनब के देब. उनुकर चैनल त कबहिएं-कबहीं साफ सुनाला. एहसे ओकरा के सुनल कम जाला देखल जरुर बेसी जाले. कुकुरबझाँव के अइसन बेजोड़ नमूनो दोसरा चैनल प देखे के ना मिल पावे. एहिजा कुछ पैनलिस्ट त बुझाला कि अरनब के डाँटे-फटकार सुने के अपियरेंस मनी लेबे आवेलें. अरनब के चैनल देख के कई बेर मन में आवेला कि नजर कहीं अउर बा आ निशाना कुछ अउर. कहे के त कवनो मुद्दा प खिलाफत कइल मकसद होला बाकिर घुमा फिरा के ओकर प्रचार-पसारो क देलें अरनब. खुल के आते भी नहीं राज छुपाते भी नहीं. से उनुके चैनल प पिछला दिने जया जेटली के किताब के प्रचार करत एह मथैला के विचार बन गइल कि – रानी मधुमाखी आ तेजपत्ता के स्वाद ! राज का बा ?
(अतवार 12 नवम्बर 2017 का दिने कोलकाता से छपे वाला अखबार समाज्ञा में अँजोर भइल.)


text:
मार्च
मार्च ग्रेगरियन कैलेंडर आ जूलियन कैलेंडर दुनों में तिसरा महीना हऽ। ई महीना 31 दिन के होला आ साल के अइसन दुसरा महीना हवे। एकरा पहिले फरवरी आ एकरे बाद अप्रैल के महीना पड़े लें। उत्तरी गोलार्ध में मार्च के महीना से बसंत के सुरुआत होला जबकि खगोलीय तरीका से 20 या 21 मार्च के बसंत बिसुव (दिन-रात बराबर) पड़े ला आ खगोलीय बसंत के सुरुआत होला। दक्खिनी गोलार्ध में ई पतझड़ के सुरुआत होला।
भारतीय हिसाब से मार्च के महीना में फागुन-चइत के महीना ओभरलैप करे लें आ शिवराति आ होली नियर तिहुआर अक्सरह मार्च के महीना में पड़े लें काहें से कि इनहन के हिंदू पतरा अनुसार पड़े वाला तिथी के आधार पर मनावल जाला।
बिसयसूची
इतिहास[संपादन]
पुराना जमाना में, रोमन कैलेंडर आ अउरी यूरोपीय कैलेंडर सभ में मार्च के महीना साल पहिला महीना होखे जब एकरे साथे बसंत के सुरुआत होखे। एकर नाँव ओही जमाना के मरीचस भा मारिटस के बदल चुकल रूप हवे आ एकर ई नाँव यूनानी कथा के देवता मार्स के नाँव पर रखल गइल हवे। मार्स के जुद्ध के देवता मानल जाला आ खेती किसानी आ रक्षा करे वाला देवता के रूप में भी। उत्तरी गोलार्ध आ खासकर यूरोप में जाड़ा के बाद खेती किसानी आ जुद्ध के सुरुआत के इहे सीजन रहे।
अउरी नाँव[संपादन]
फिनलैंड के भाषा में मार्च के मालिस्कू (maaliskuu) कहल जाला, एह के उत्पत्ती मालिनेन कू (maallinen kuu) से भइल बतावल जाला जेकर मतलब होला, मार्च में, धरती भा जमीन जाड़ा में बरफ से तोपाइल रहे के बाद वापस लउके सुरू हो जाला (हालाँकि, ई उत्पत्ती शब्दशास्त्र आधारित अनुमान बा आ कौनों अन्य परमान नइखे)। यूक्रेनियाई भाषा में एकर नाँव бepeзeHb/बेरेजेन हवे, जेकर मतलब बर्च के फेड़ होला, एही तरे चेक भाषा में भी ब्रजेन (březen) कहल जाला। सैक्सन भाषा में एकरा के लेंटमोनाट (Lentmonat) कहल जाला जे, मार्च बिसुव के आधार पर आ दिन के लंबाई बढ़े के आधार पर रखल गइल हवे (लेंट के अंगरेजी के लेंथ भा लंबाई से समानता धियान दिहल जाय)। एगो अउरी नाँव Rhed-monat भा Hreth-monath (देवी Rhedam/Hreth के नाँव पर) हवे, आ एंगल्स लोग एह महीना के Hyld-monath कहे ला।
स्लोवेनियाई भाषा में पारंपरिक नाँव sušec हवे, जेकर मतलब ई होला कि जमीन अब अतना सूख चुकल बा कि खेती खाती ओकरा के जोतल जा सके ला। अन्य नाँव brezen आ breznik भी इस्तेमाल होलें, "बर्च के महीना" के अरथ में। तुर्की भाषा में मार्ट (Mart) मार्स देवता के नाँव पर दिहल गइल हवे।
तिहुआर आ महत्व के दिन[संपादन]
- 1 मार्च
- बिस्व नागरिक सुरक्षा दिवस (वर्ल्ड सिविल डिफेंस डे)
गैर-ग्रेगोरियन कैलेंडर वाला तिहुआर[संपादन]
कई गो तिहुआर बाड़ें जे अंगरेजी कैलेंडर के हिसाब से ना मनावल जालें बाकी अक्सरहा मार्च में पड़ सके लें:
- शिवरात - हिंदू तिहुआर, फरवरी भा मार्च में, फागुन तेरस
- होली - हिंदू तिहुआर, फागुन के पुर्नवासी के
- नवरातर (चइत के) - हिंदू तिहुआर, चइत के अँजोर के पहिला नौ दिन
- रामनउमी - हिंदू तिहुआर, चइत सुदी नउमी
- महावीर जयंती - जैन तिहुआर, चइत सुदी तेरस।


text:
Commonwealth Games shall be inaugurated by Prince Charles.
It has been said by the office of Prince Charles that the Queen has asked Prince Charles to represent her at the CWGames and do the inauguration of her behalf. Source in Govt. of India claim that Prince Charles will read the Queens message and President of India shall announce the opening of CWGames. This is for the first time that Queen will not attend a CWG in the last 44 years.
Normally it is the Queen who inaugurates the CWG.
दिल्ली में होखे जा रहल राष्ट्रमंडल खेल में अब एगो नया खेला शुरू हो गइल बा. सवाल उठ गइल बा कि एह खेलन के औपचारिक उद्घाटन के करी. परम्परा त इहे रहल बा कि अपना गुलाम देशन के प्रतिनिधियन से बनल राष्ट्रमंडल के खेल के उद्घाटन ब्रिटिश साम्राज्य के साम्राज्ञी अपना हाथे करे ली. खेल के शुरुआत के बैटन उहे एगो धावक के देबेली जवन सगरी राष्ट्रमंडली देशन से घूमत खेल का मैदान में फेर से महारानी का हाथ में दिहल जाले. तब महारानी आपन संदेश पढ़ेली आ खेल के शूरु करे के औपचारिक घोषणा करेली.
अबकी महारानी चउवालिस साल में पहिला बेर एह खेल में ना आ पइहें आ एहसे भारत सरकार के अभिलाषा रहुवे कि औह हालत में भारत के राष्ट्रपति प्रतिभा देवी सिंह पाटिल ई औपचारिक उद्घाटन करस. बाकिर अब सुने में आ रहल बा कि उद्घाटन प्रिन्स चार्ल्स का हाथे होखी. प्रिन्स चार्ल्स के कार्यालय अइसने दावो कइले बा. एने भारत सरकार के कहनाम बा कि प्रिन्स बस महारानी के संदेश पढ़ीहें आ शुरुआत प्रतिभा देवी सिंह करइहें.


text:
भिखारी ठाकुर के प्रतिमा के अनावरण
काल्हु लोककवि आ भोजपुरी के शेक्सपियर भा भारतेन्दु कहाये वाला लोककलाकार भिखारी ठाकुर के १२३ वाँ जयन्ती पर उनका गाँव कुतुबपुर में उनकर प्रतिमा के अनावरण मंत्री जनार्दन सिंह सिग्रीवाल का हाथे भइल. एह मौका पर भिखारी ठाकुर के मण्डली के कलाकार कार्यक्रम प्रस्तुत कइलें. विधायक ज्ञानचंद माँझी कहलें कि जल्दिये भिखारी आश्रम में एगो पुस्तकालय के स्थापना कर दिहल जाई. गाँव में स्कूल खोले खातिर ओहिजे के सामाजिक कार्यकर्ता ललन राय पाँच बिगहा जमीन देबे के एलान कइलें जवना पर सरकार का तरफ से टेन प्लस टू स्कूल खोलल जाई.